text:
Internacional: E cantante di Baranquilla a sorprende algun di su sigidornan ora e la conta cu e la wordo ataca pa un set di porco salvaje den un parque di Barcelona.
Segun Shakira ta conta cu e tabata disfrutando di un dia agradabel den compania di su yui mayor, ora e la ripara cu e porconan tabata loer e.
” Wak con nan a laga mi tas!”, Shakira a remarka, mientras e ta mustra un tas su tas tur kibra. ” Nan a sali core cu mi tas den cual mi tbt mi telefon.” ” Na final nan a laga mi tas cai ora cu a sinti cu mi tbt persigui nan.”Danki dios a bai solamente cu e tas y no a ataca ni Shakira ni su yui, causando nan ningun danjo fisico. E storia aki mester sirbi como un advertencia pa tur hende tene cuidow, ya cu no ta prome vez cu e porconan ta ataca un persona den e parke aki.


c: text/html

text:
Febeko Korekshon i splikashon
Na direktiva di USAC
Atenshon di sr. Roald Gijsbertha, presidente
Kòrsou, 8 di mei 2017
Apresiabel sr. Gijsbertha,
Apresiabel señor Gijsbertha,
Dia 7 di mei último mi a dirigí un karta na miembronan di FEBEKO den kua ta partisipá reanudashon di kampeonato AA. Den e karta ei tambe mi a indiká ku e partidonan numerá 10 pa 21 no a tuma lugá pa motibu di e akshon di USAC. Ademas mi a skirbi ku e desishon di USAC pa drenta akshon ta remarkabel entre otro pa motibu ku e ‘debe’ di FEBEKO na umpirenan, segun e faktura ku a keda entregá despues i mirá riba base individual, tabata ménos ku 130 florin pa kabes na momentu ku USAC a kanta akshon;
Mi a haña remarke di 3 miembro di boso organisashon indikando ku e dos puntonan aki a hasi hopi doló den boso seno. Motibu pa kua gustosamente mi ke koregí i aklará mi ponensianan.
E loke mi a skirbi tokante e totalidat di partidonan ku a para pa motibu di akshon di USAC no ta kompletamente korekto. E total di partido ku a para pa motibu di e akshon di USAC no ta 12, pero 9. Partidonan 10 i 11 (23 di aprel) a keda posponé pa motibu di Marcha di Seú. Meskos ta konta pa partido number 13 ku a kai riba Dia di Rei i a keda posponé riba petishon di e klupnan ku lo mester a hunga e dia ei.
E ponensia tokante e ‘debe’ di FEBEKO na USAC ku ta ménos ku 130 florin pa kabes ta basá riba kalkulo hasí pa ku e promé buèlta di kampeonato Liga Hubenil. Na momentu ku USAC a manda e faktura di e di dos buèlta, ainda e di dos buèlta no a kulminá. Segun palabrashon ta despues ku un buèlta kaba FEBEKO ta haña faktura di e buèlta. E kalkulo ku mi a hasi ta basa riba e totalidat di 12 umpire/scorer ku a mira akshon durante di promé buèlta di e kampeonato i pa kua FEBEKO tabata ‘debe’ USAC e montante di 1470 florin.
Por fabor di aseptá mi diskulpa pa a krea e impreshon di a kulpa USAC pa e echo ku e tres partidonan 10, 11 i 23 no a sigui pa motibu di e akshon di USAC.
_______________________
Sekretariado FEBEKO
Marlon Balentin

robotstxt: allowed

filter: keep


text:
Awe e trabaonan di formador a cuminsa basa riba e tarea di formacion cu Sra. Evelyn Wever-Croes a ricibi for di Sr. Gobernador.
Na e edificio di APA NV tabatin un conferencia di prensa na unda Lider di MEP y alabes Formador hunto cu e lidernan di POR y ReD, despues di un introduccion di Formador, tambe a contesta preguntanan di prensa.
Despues di e conferencia di prensa Formador a habri un reunion cu e lidernan di e partidonan MEP, POR y RED hunto cu nan conseheronan pa delinea con e proceso di formacion ta wordo ehecuta.
E reunion a wordo suspendi pa e partidonan bay den nan ceno pa discuti detayenan di entre otro e Acuerdo di Formacion cu a keda anuncia durante di e conferencia di prensa.
Den oranan di merdia Director di Departamento di Finanzas, sr. Derrick Werleman, a reuni cu Formador. E intercambio tabata hopi intensivo na unda Formador a ricibi hopi informacion en cuanto de e situacion financiero di Pais Aruba.


text: SIMAR (Sindicato di Maestro di Aruba), antes VLA (Vakbond van Leerkrachten Aruba), a keda funda dia 1 di juli 1969 como e unico sindicato di maestro di scol. Prome cu esey na Aruba tawata tin 5 diferente sindicato: St. Thomasbond pa maestro di scol catolico, Protestant-Christelijke Onderwijzersvereniging Aruba (PCOVA) pa maestro di scol protestant, Arubaanse Onderwijsbond (AOB) pa maestro di scol di gobierno, Vereniging van Leerkrachten bij het Nijverheidsonderwijs in de Nederlandse Antillen te Aruba pa maestro di scol di ofishi y Vereniging van Leraren bij het Middelbaar Onderwijs in de Nederlandse Antillen (VELEMONA) pa maestro di Colegio Arubano.


text:
“Tur kos mi por den Kristu ku ta duna mi forsa.”
Sur Swinda a heredá kas di su mayornan i a pone esaki bou di Mariadal pa asina kontribuí ainda mas na kuido di grandinan. E kas akí ta karga e nòmber ‘Ka’i Mimina’ komo homenahe pa i rekuerdo di su mama Wilhelmina (‘Mimina’) Seraus.
Sùr Swinda su pashon no tabata solamente di un índole religioso i sosial, pero el a lanta i krese semper ku un amor grandi i kontinuo pa agrikultura. Un prueba di esaki ta e kunuku ku gobièrnunan di tantu Boneiru komo Hulanda a yuda Sùr Swinda konstruí. Un lugá grandi i produktivo ku ta trese alimento material, emoshonal i spiritual pa tur esnan ku pasa algun tempu einan ku aktividatnan di plantashon, meditashon o orashon.
Pa su trabou ehemplar pa pueblo di Boneiru, Sùr Swinda a risibí kondekorashon di Kas Real Hulandes i rekonosementu di diferente organisashon sosial na Boneiru.


text:
Durante elekshon di 20 di mart awor, votadónan por vota pa medio di apoderashon. Hende ku tin derecho di vota i ku no por vota 20 di mart pa motibu di por ehèmpel trabou, malesa òf vakashon, por duna un otro hende un apoderashon. Ta kastigabel pa lei pa aserká votadónan personalmente pa pidi nan duna un apoderashon.
Segun lei elektoral reklutashon di voto ta nifiká aserká votadónan kontinuamente i personalmente pa logra ku nan ta duna un apoderashon. Segun lei elektoral esaki ta kastigabel. Un hende no tin mag di kumpra voto tampoko serka un otro hende dunando e un regalo, òf primintiendo e hende akí algu, no ta permití tampoko pa obligá un hende pa e duna un apoderashon. Segun lei elektoral i Kódigo Penal esaki ta kastigabel. T’asina ku votadó mes mester disidí si e ke vota pa medio di apoderashon i ken e ke apoderá pa hasi esei. Reklutashon di voto pa medio di apoderashon ta en pugna ku e punto di salida aki. Den kaso ku tin sospecho ku ta reklutá apoderashon, mester informá Ministerio Públiko di esaki.
Vota pa medio di apoderashon ta un posibilidat pa votadónan ku tin gana di vota, pero físikamente no por bai vota nan mes. Pa medio di un apoderashon basá riba un akuerdo entre dos hende, e votadónan aki tin oportunidat pa laga un apoderado vota pa nan. Ta habitante di Boneiru so ku a risibí un karchi di vota por bira apoderado. Parti patras di e karchi di vota por yena nòmber di e apoderado. Un hende ku ta den kondishon pa bai vota, tin mag di tin un máksimo di dos voto via apoderashon ora e bai vota.
Ta posibel tambe pa duna apoderashon por eskrito. Pa mas tardá 15 di mart 2019 Departamentu di Asuntunan Sivil mester a risibí e petishonnan por eskrito. Pa esaki e votadó por ‘download’ un formulario via nos wèpsait. Konseho Supremo Elektoral no ta atendé ku petishon por eskrito ku no ta kumpli ku eksigensia manera stipulá den lei elektoral.


text:
Centro pa Hoben y Famia a ricibi bishita di Parlamentarionan
Oranjestad, Aruba - Centro pa Hoben y Famia ta un di e proyectonan di e Sociaal Crisisplan unda cu ta enfoca ariba e parti preventivo. E Centro pa Hoben y Famia ta un concepto unico unda cu instancianan ariba tereno preventivo a uni pa traha ariba un forma integral y asina brinda e comunidad di Aruba nan servicionan bou di un solo dak.
E meta di e Centro pa Hoben y Famia ta pa brinda informacion, guia y sosten na mayornan, famia, educadornan y profesionalnan ariba e tereno di lantamento di mucha. Banda di esaki nan ta ofrece programanan educativo pa nos muchanan y hobennan cu e meta pa stimula nan desaroyo social-emocional, traha ariba nan personalidad y habilidadnan di liderazgo.
Durante e apertura virtual di e centro a ricibi bishita di algun parlamentario caminda cada un a haya un amplio presentation y “rondleiding” pa asina conoce mas di cerca cada instancia cu ta forma parti di Centro pa Hoben y Famia.
E instancianan cu ta formando parti di e Centro pa Hoben y Famia actualmente ta lo siguiente: Tienda di Educacion, Fundacion Respeta Mi, Fundacion pa Nos Muchanan, Stichting Wit Gele Kruis, Departamento Asuntonan Social, Fundacion Anti Droga Aruba,
Stichting ADRA y Heart Centered Leadership Foundation.
Banda di e instancianan aki tin un plataforma di instancianan cu ta sostene e trabou preventivo y ta traha hopi di serca cu e instancianan den e Centro aki. Instancianan manera Telefon pa Hubentud, Korps Politie Aruba, Fundacion pa Nos Comunidad, Dienst Publieke scholen, Buro Sostenemi, Stichting Katholieke Scholen Aruba, Fundacion Famia Plania, Asociacion Trabou di Hubentud Aruba, Directie Voogdijraad, Stichting Protestants Onderwijs Aruba, Jeugdgezondheidszorg, Casa Cuna, Veiligheidshuis, Kinderhuis Imeldahof,
Fundacion Guiami, Slachtofferhulp, Respaldo, Jeugd Zedenpolitie, etc.
Centro pa Hoben y Famia su plan pa 2021 ta pa hasi e centro mas conoci bou di nos comunidad. Ta enfoca pa traha un plan di campañja di conscientisacion, continua cu e trayecto pa mama hoben, continua cu e curso futuro mayor pa mayornan hoben, inicia e trayecto di guia pa tata/hende homber, ofrece mensualmente encuentro informativo pa mamanan dor di diferente instancianan, cuminsa cu e training di “sociale vaardigheid” pa muchanan y hobennan y start un grupo di hoben pa hoben.
Centro pa Hoben y Famia ta invita e comunidad en general pa pasa bishita nan na Sabana Blanco 68 C of yama nan na 528-1200 y tambe follow nan FB page pa mas informacion di nan actividad y charlanan.


text:
Gráfiko ilustrando averahe di kasonan di infekshon na islanan CAS i BES, por mira un oumento di kaso e último dianan na Kòrsou
WILLEMSTAD – Djabièrnè último, RIVM a publiká su reportahe semanal relashoná ku kasonan di Covid-19 entre islanan CAS i BES. Segun e publikashon, te ku aworakí un total di 8 menor di edat a keda hospitalisá debí na Covid-19 di kual 3 di nan tabata registrá durante e delaster luna.
Segun e reportahe semanal publiká pa RIVM, islanan den Reino Hulandes kolektivamente a eksperensiá un dismunishon di 12 porshento kompará ku siman pasá den kasonan positivo di Covid-19. Miéntras Saba i Statius no a registrá ningun kaso positivo durante e siman tras di lomba, Kòrsou si a eksperensiá oumento den kasonan nobo di Covid-19.
Djaweps último gobièrnu di Kòrsou a tene un relato di dia unda dr. Izzy Gerstenbluth a duna di konosé ku e kantidat di kasonan nobo di Covid-19 ta oumentando. Segun datos di RIVM, 193 persona di kada 100.000 habitante a tèst positivo. Kompará ku dos siman pasá unda 129 persona pa kada 100.000 habitante a tèst positivo.
E oumento aki ta trese preokupashon grandi debí na e oumento di hospitalisashon ku esaki por trese kuné. Sigur despues ku CMC a emití un karta na Ministerio di Salubridat ku ta informá ku personal lokal di CMC ta hopi agotá i lo mester studia e posibilidat pa manda pashèntnan den eksterior pa sigui risibí kuido. Den e publikashon, RIVM ta rekonosé e situashon prekario pa loke ta trata atenshon pa kuido kurativo i e kapasidat di hòspital. Mas aleu, RIVM a raportá un total di 35 hopsitalisashon bou di pashèntnan di Covid-19. Entre 22 di yüli te ku 13 di sèptèmber 151 persona a keda hospitalisá pa motibu di Covid-19 di kual 5 so tabata kompletamente bakuná i 4 partialmente protehá.
Te ku aworaki, un total di 30 porshento di personanan menor di edat (12 pa 17 aña) a risibí por lo ménos un shòt di bakuna. For di komienso di e pandemia, un total di 1775 kaso positivo di Covid-19 a keda registrá entre di muchanan bou di 18 aña di edat. Esaki ta konta pa un total di 11.3 porshento di e kasonan total registrá na Kòrsou. Te ku aworaki, RIVM a raportá un total di 8 kaso di hospitalisashon debí na Covid-19 entre muchanan bou di 18 aña di edat. 3 di e kasonan di hospitalisashon a keda registrá den e delaster luna aki.


text:
Oranjestad-Despues di un palabra di apertura di un escritor conosi di Apeldoorn, Adam van Donk, e artistanan Arubiano Margaritha Gressmannn (Trio Gressmann di Dordrecht) y ALPIZIO (Alberto Gomez di Rotterdam), a comparti canticanan manera ‘ABO SO’ cu e publico presente. Asina por a presenta e tata Cultural di Aruba, PADU DEL CARIBE, como actividad di apertura.
E anochi di apertura e musica general den galeria PS20 tabata digital y cu un cierto BEN, conosido saxofonista di/pa KIKA (fundacion pa meta bon y contra di cancer). Publico por a duna un donacion pa e meta bon aki.
Dos talento joven di Aruba auspicia pa fundacion H.A.L.A. (talentonan joven multidisciplinario), esta INDZI (India Hernandez) y Wilfred Junior Jansen, a sorprende e publico cu un performance avant-gardista. Un trailer digital di fundacion H.A.L.A. (crea pa Wilfred), a ser musrtra contimuamente na galeria PS20.
E fotografo conosido di Apeldoorn, Fokke P. de Boer, hunto cu un pintora di Deventer Esther de Wilde, a sorprende publico presente cu nan workshop espontaneo ‘papia riba arte’.
Finalmente tambe e conosido artista Arubiano Gustave Nouel, cu ta biba na Deventer, a ofrece e publico presente interesa, pa purba un quick-sketch di un model bibo… despues di mustra e secretonan pa hasi un quick-sketch.
Apertura den galeria PS20 di exposicion ‘BLIK IN BEELD’, a tuma tres dia; 16, 17 y 18 di januari. ‘Blik in Beeld’ ta un exposicion di portret extraordinario di cuater artista, dos di Hulanda y dos di e parti di Reino den Caribw. Cada participante tin su mes ideanan toante portret y e exposicion aki tambe tin cierto function puente artistico!
E exposicion ta dura te cu 28 di februari y ‘quick-sketching’ workshops ta ser ofreci, pero e workshops ta casi completo caba.
Lo tin workshops tur diamars atardi pa principiante y tur diasabra atardi pa artista avansa. Pa mas informacion o inscripcion, galeria PS20 (06 28932293)
Pa artista cu no ta logra participa na Apeldoorn, e Arubiano Gustave Nouel (06 26804109), ta considera ofrece workshops ‘quick-sketching’ diabierna anochi tambe na su atelier na Deventer, Ramelestraat 6H, CBK ateliers Plataan, te cu april 2015.
E artistanan cu ta exponiendo ta un artista di Corsow, diploma den ‘fijnschilderen’, Julio Martina, e conosido fotografo di Apeldoorn Fokke P. de Boer cu ‘fotografía social’, e pintora Esther de Wilde cu su portretnan expresivo, diploma na Academia Minerva y e conosido pintor Arubiano Gustave Nouel, specialista den nos Reino di ‘Oranjehuis’. E galerie ta 3 minuut di station di trein den centro di Apeldoorn. Tur hende interesa ta bon bini!


text:
Oranjestad-“Ta increibel loke Aruba a logra di haci for di 2010 pa sali for di e crisis mundial y e desaster economico, financiero, social y un infrastructura den decadencia, cu MEP a laga nos pais cun’e. E plan cu gobierno di AVP a presenta y ehecuta, a duna su resultado. E plan cu gobierno di AVP tin awor pa 2014-2017 lo haci mescos. E lo sanea finansa publico den forma structural y logra e metanan di “presupuestonan balansa” a corto plazo y finansa publico sostenibel a largo plazo. E plan ta bon. Segun e fraccion di AVP mester sigui ehecut’e, aunke mester por ahusta accionnan si y ora mester. E plan ta ensera reformanan profundo y structural. Si ehecuta e reformanan gradualmente, e lo sigura cu tur e cambionan lo no afecta e crecemento economico y creasion di cuponan di trabou.” Fraccion di AVP ta sostene e plan aki tambe, pasobra e ta e un plan balansa, cu ta e miho pa tur hende na Aruba. E fraccion ta haya si, cu mester ehecuta e plan sin tarda mas. Tanto pa e bahamento di gasto, e reforma di aparato, como pa aumento di entrada, mester actua mas lihe.
Rene Herde, lider di e fraccion di AVP ta subraya cu loke Aruba a logra cu e maneho di 2010 pa 2013 tabata fenomenal. Ta poco pais a logra sali for di e crisis mas fuerte. Aruba ta uno di nan. Economia di Aruba a crece di -15% pa +3% crecemento den apenas tres aña. E plan a revitalisa economia y a baha desempleo di 11% pa rond di 7% den apenas cuatro aña. A elimina e riesgonan grandi pa e fondonan social di AOV, e fondo di pensioen di trahador di gobierno y maestro di scol (APFA) y a baha e dependencia di AZV di contribucion financiero di gobierno. Awe no solamente e pensioen y seguro medico di tur hende ta sigura atrobe, pero e fondonan aki no ta forma un riesgo financiero mas pa presupuesto di gobierno. Ta AZV so falta un poco. Tur esaki den apenas cinco aña! Kier men cu e plannan di gobierno di AVP ta duna nan resultado.
AHUSTA MANEHO. NO CAMBIA E PLAN
E meta principal di gobierno awor ta pa percura pa gobierno cubri tur su gastonan cu e entradanan cu e ta haya. Esaki ta exigi pa baha gasto y aumenta entrada di gobierno. Pa logra esaki a fiha un plan di mas aña cu metanan pa yega na dje. Awor aki gobierno ta cumpli hopi bon cu e normanan financiero di e “presupuesto di mas aña” aki. Kier men cu e maneho aki ta dunando bon resultado caba. Pa logra yega e punto di “presupuestonan balansa” na 2017/2018, gobierno a presenta un plan pa gradualmente baha su gastonan y aumenta su entradanan. Esaki ta bon pasobra di e forma aki no ta causa shocknan grandi den comunidad, no ta afecta e forsa di compra y no ta stroba crecemento economico. Na final gobierno di Aruba lo tin un situacion financiero mas sostenibel a largo plazo. Sinembargo e fraccion di AVP ta haya cu gobierno por haci mas pa baha su gastonan y aumenta su entradanan. Pa baha su gastonan mas, e fraccion ta haya cu gobierno mester reorganisa departamentonan mas lihe y elimina tur forma di ineficiencia y gastonan innecesario. Ningun hende kier wak placa wordo gasta na ineficiencia. Pa loke ta e aumento di entrada di gobierno, e fraccion no kier aumenta e BBO. Pero si ta studiando e posibilidad di hisa e entradanan mas. Esaki lo mester sosode den forma indirecto, caminda no ta introduci niun belasting nobo y no ta hisa prima di niun fondo. E entrada extra aki lo mester bin di tur hende na Aruba. Tambe e un miyon turista cu ta bin pasa tempo na Aruba. E cantidad grandi aki, hasta cu un contribucion chikito, lo haci hopi diferencia.
Den su preparacion pa tratamento di presupuesto e fraccion a haci estudio di diferente alternativa pa baha gasto y aumenta entrada, pero semper a pone como condicion cu e mester bay den forma cu no ta stroba economia of creasion di cupo di trabou. Tampoco e tin mag di nifica un aumento di peso den forma drastico pa pueblo.


text:
Tur kos tin su ora i su tempu,
tur kos aki na mundu:
ora pa nace i ora pa muri,
ora planta i ora pa koba saka fo’i tera,
ora pa mata hende i ora pa kura,
ora pa basha abou i ora pa konstrui,
ora pa yora i ora pa hari,
ora pa tene luto i ora pa baila,
ora pa plama piedra i ora pa nan por ta hunto,
ora pa brasa otro i ora pa kita fo’i otro,
ora pa buska i ora pa resigna,
ora pa warda cos i ora pa tira kos afo,
ora pa sker kibra i ora pa drecha,
ora pa keda keto i ora pa papia,
ora pa stima i ora pa odia,
ora pa guera i ora pa pas.
Predicador 3, 1-8
Cu profundo tristesa na nos curason, pero agradecido y conforme cu boluntad di nos bon Dios
nos ta anuncia fayecimento di nos mama, wela, bisawela y ruman:
Sra. Vda Elsa Maria Yarzagaray- Koolman
Mihor conosi como: “ Elsa ”
Vuida di Cornelis “Nene” Yarzagaray
*12-05-1939 – †16-09-2021
Na nomber di su yiunan:
Nelson y Lucia Yarzagaray Danje y yiunan
Vivian Yarzagaray y yiunan
Su nietonan:
Franklin Arends
Francis Arends (na Hulanda)
Kathleen Yarzagaray y Norbert Dirksz y famia
Elston Yarzagaray
Clyde Yarzagaray y Shakira Thielman y famia (na Hulanda)
Franson Arends y Adrienne Kelly y Famia (na Hulanda)
Shandra Vrolijk
Bisanietonan: Eli,Owen, Annaya, Amelié y Esmee
Rumannan:
Rubio y Lourdes Koolman- Leonardo
Wilfrido y Margo Koolman-Lampe
Rosendo y Enilda Koolman de Mey
Gerrit y Denise Koolman- Arends
Tata di su nietonan: Frank Arends
Manera ruman:
Swinda y Elvia Koolman
Ynocente Chacon- Fernandez
Amigonan di Hulanda: Jan y Jenny Duister- Duivens y Famia
Sobrino y Sobrinanan, Primo y primanan ,Ihanan
Amigo y conocirnan y demas famia :
Yarzagaray, Koolman, Wouters, Arends, Danje, Dirksz, Kelly, Thielman, Leonardo, Lampe, Ponson, de Mey, Zarraga, Lacle, Martijn, Lin, Thijzen.
Nos ta pidi disculpa si den nos tristeza nos por a lubida algun famia y conocir di nos difuntu stima.
Ta invita tur amigo, bisiña y conocirnan pa asisti na e acto di despedida cual lo tuma lugar Diamars 21 di September 2021, di 14:00 pa 16:00 na Ad Patres Funeral Home & Crematorium.
Deseo di nos difunto stima ta pa ser crema den seno familiar.
Nos ta lamenta cu despues di entiero nos no por ricibi bishita di condolencia na cas.
Tur regla di DVG lo ta vigente, uso di tapaboca, handsanitizer y mantene distancia di 1.5 m
Staff y personal di Ad Patres funeral home & Crematorium ta extende nos mas sincero condolencia na famia di e fayecida.


text:
NOTISIA.
BONEIRU.
KASO DRUM.
FISKAL A PIDI 124 ANJA DI PRIZON REPARTI DEN 7 SOSPECHOSO.
Info OM BES:
Awe mainta, djamars 16 di mei 2017, Fiskal di Ministerio Publiko (OM) a tene su rekisitorio den kaso “DRUM” na Boneiru.
Ta trata di un kaso ku varios akusashon kontra un of mas di e 7 sospechoso, variando di poseshon di arma di kandela ilegal, trafikashon di hende, trafikashon di droga, atrako ku violensia i morto di pokis Ferry Bakx. Ta trata di hechosnan ku a tuma lugá na luna di ougustus 2016 na Boneiru.
E demanda di OM BES den e kaso aki ta lo sigiente:
Nitzael P.G. (Venezuela, 1995) 25 aña prison
Rachyt S. (Bonaire, 1975) 20 aña prison
Chanon R. (Venezuela, 1983) 18 aña prison
Jose Enrique E.P. (Venezuela, 1988) 16 aña prison
William P. (Venezuela, 1986)15 aña prison
Fransisco P.M. (Venezuela, 1988) 15 aña prison
Fransisco C.A. (Venezuela, 1988) 15 aña prison
Tambe a entregá na Korte varios petishon pa daño perhuisio. E montante ta suma mas o menos 14.000 dollar. Ta trata di daño perhuisio di famia Van Dijk i partner di Ferry Bakx. Ta asina ku famia di defuntu a anunsia ku nan ta bai inisiá tambe un proseso di daño perhuisio pa medio di Korte Sivil.
Awe i mayan ta sigi e parti di defesa, repliek i dulpiek. Ta programá ku djarason atardi ta klousura e tratamentu di e kaso ku e ultimo palabra di e 7 sospechosonan.
UPDATE: E SOSPECHOSO KIKE TIN PROBLEMA DI SALUD.
Wes a kaba di informá ku analisis di mediko mas avansá awe a determiná ku e sospechoso “Kike” Exposito Perez den kaso DRUM na Boneiru tin ku biaha urgentemene pa Ulanda pa tratamentu mediko. E resultado mediko no ta bon i ta nesssario pa e haña tratamentu mas avansá den eksterior.
Wes ta bai trata pa atende ku su kaso kompletu awe pa evitá ku e tin ku bin sala di Korte mayan atrobe.


text:
Aruba ta cla pa habri cu Merca
cu extra medidanan di control y capacidad di ICU na Hospital normalisa.
Oranjestad, Aruba - 8 di juli, 2020
Minister di Salubridad Publico y Deporte Sr. Dangui Oduber a participa na comunidad di Aruba ayera nochi durante e conferencia di prensa di Gobierno, cu tur preparacion a keda cla pa reaperutra di frontera cu Merca diabierna awor 10 di juli.
Manera ya a informa, un strategia di proceduranan cu extra medida di control ta na vigor pa e estadonan cu mas riesgo di Merca pa asina reduci e riesgonan pa Aruba mas tanto posibel. Desde cu a habri frontera pa Europa, Canada y parti di Caribe, tur e departamento y instancianan concerni ta trahando duro cu hopi dedicacion na nos Aeropuerto.
Diabierna lo yega 700 pasahero for di Merca, diasabra 1400 pasahero y diadomingo 700. Antes Aruba ta ricibi alrededor di 20 mil turista Americano pa siman, sinembargo e biaha aki lo ta apenas 2800 turista lo yega durante e promer siman. Aruba a escoge conscientemente pa seguridad y no cantidad, pa asina gradualmente cu un bon maneho nos por logra controla e riesgonan pa nos pais y su poblacion.
Taskforcenan di Gobierno tambe ta cla pa asumi nan tarea di controla negoshinan y tur otro instancia cu tin cu cumpli cu protocol.
E situacion na Hospital a keda resolvi, Aruba su capacidad di Intensive Care entrante diadomingo awor lo bek normal, igual cu e capacidad promer cu e candela di dia 16 di juni ultimo. Testnan a ser haci na Hospital pa controla e calidad di aire y tur a sali bon. E mudamento di e equipo lo tuma lugar den siman y weekend y pa diadomingo tur cos lo ta cla. “Mi ta gradici tur e trahadornan di e departamentonan tanto di Hospital, Gobierno como di e contratistanan y tur otro instancianan technico cu ta yudando nos. Aruba ta para dilanti retonan hopi grandi, sinembargo cu cooperacion di tur hende hunto nos lo logra habri nos fronteranan, maneha e virus na bon manera y recupera nos economia y futuro.” Tabata palabranan di Minister Dangui Oduber clausurando e conferencia di prensa.


text:
Willemstad - Ku sumo plaser nos ta entrega bo e "single" nobo di Pharon Pilgrim ( Fire-On ) titulá " MAMA". E “single” aki ta kompañá pa un "videoclip" ku a keda lansá algun dia atras. Pharon A. Pilgrim, mihó konosí komo FireOn ta un hóben kantante talentoso yu di Kòrsou
~FireOn ta un hóben di 19 aña di edat ku a bishitá Maria College I Dr. Albert Schweitzer Havo/ Vwo.. Na edat di 14 aña el a partisipiá den un Songfestival I a logra bai ku e di dos premio ku e kantika Haleluya di Ernest “Keke” Willems. For di e momentu ei el a sigui desaroyá su don tiki tiki serka su maestro Junius Isenia. Den e mesun aña aki, kual ta aña 2012, el a logra kompositá su promé kantika titula “Transformami” ku lo sali mas despues den su karera músikal.
Nèt despues el a kompositá su di dos kansion “Sin Bo” ( Min por imaginá). FireOn no solamente ta un kantante I un kompositor, e ta un motivador tambe. E meta di FireOn ta pa enkurashá otro pa hasi bon I biba un bida ku ta agradá nan mes komo persona, sin mester komplas’é otro. E ta un hóben ku ta wòri ku esnan rondó di dje. Den sentido e ta sòru pa personanan aki no tin falta di nada. I ta purba tur manera pa logra esaki. E ta forma parti di un kor ku yama Shir’El.
E ta un hóben dinámiko I hopi kreativo. Su karera músikal el a dediká na e dos ser muhé di mas importante den su bida ku ta su mama I su wela. P’e motibu ei mes el a debutá ku e kansion titulá ‘Mama’. E kansion no solamente ta un kansion pa dia di mama so, pero tambe por wòrdu uzá pa diferente okashon manera e momentu di despedida di bo yu ,ora e mester bai hasi su estudio den eksterior.
Spera mas di dje den futuro, pasobra su bahul ta yen. I el a bin simplemente pa enkurashá tur hóben I adulto pa nan pone konfiansa den nan mes I kontagiá otro pa hasi bon. Un moto ku e ta biba pé ta ‘: Mi no ta perfekto, pero mi ta purba biba un bida rekto I hasi tur lokual ku ta korekto.


text:
Si bo mes pidi e deklarashon, bo mester uza identifikashon (pasaporte, sédula òf reibeweis) bálido.
Si bo laga otro persona pidi e deklarashon, Anto e ora ei ta nesesario un karta di apoderashon ku e
siguiente informashonnan:
– e fecha ku a skirbi e karta;
– menshon di deklarashon ku ta nesesario (Attestatie di Vitae);
– nòmber di e persona ku bo ta apoderá pa pidi e deklarashon;
– bo firma riba e karta;
E persona ku ta apoderá ta bai ku e karta na e lokèt huntu ku:
– un kopia di bo identifikashon bálido
– su identifikashon bálido
– sèn kèsh òf pas pa bo ‘pin’ pa paga e deklarashon


text:
Rèspèt pa nos Bandera na Plasa Brion
Rèspèt pa nos Bandera na Plasa Brion
Mediante e komunikado akí mi ke ekspresá mi profundo preokupashon pa e trato inrespetabel ku nos bandera ta risibiendo na Plasa Brion.
Ku profundo doló mi a tuma nota na diferente okashon ku ta tur sorto di aktividat di bebementu i komementu ta tuma lugá eksaktamente na e staka i plenchi kaminda nos bandera nashonal ta waya. Esaki lógikamente ta faltamentu di rèspèt na grado haltu pa nos bandera i mas tristu ta ora kaba di kome i òf bebe, ta laga e restu nan benta abou na pia di e bandera.
Mi ke urgí nos minister enkargá ku kultura, pa mas pronto posibel, laga sera, ku kadena i tambe pilá nan a lo protokòl, pa asina pone ku esnan ku pa un motibu òf otro no ta komprondé ku tin ku respetá nos bandera, no por yega serka.
Spera ku nos minister enkargá lo hasi su máksimo esfuerso pa tuma esaki na konsiderashon i tuma akshon rápido. Mi a risibí informashon ku tin persona ku ke kontribuí pa hasi esaki komo un gesto pa nos Kòrsou i su bandera.
Pues no tin nada mas pa warda. Man na obra, pasobra no por sigui asina!
Atentamente,
Parlamentario Gilbert Doran pa MFK
Den representashon di komishon Enseñansa, Kultura, Sensia i Deporte.
Amarcelli Scoop


text:
A TOPA SKUTER SIN SHOFÙR
Alrededor di 11.50 or di anochi riba djaweps 30 di sèptèmber, un patruya na warda a topa un skuter sin shofùrstashoná riba sitio di stashoná di un supermerkado situá na Kaya Nikiboko Sùit. E skuter tabatin asta e yabi den kontakto. E agentenan a hiba e skuter warda pa prevení eventual ladronisia. Doño di se skuter por mèldu na warda di polis pa buska e skuter ku un identifikashon bálido, reibeweis i papelnan di seguro bálido.
KÒNTRÒL DI TRÁFIKO PLANIÁ
Riba djaweps 30 di sèptèmber, entre 11 or di mainta i 12 or di mèrdia, e aspirantenan a tene un kòntròl di tráfiko planiá na Kaya Internashonal.
Durante di kòntròl aki a para i kontrolá un total di 13 vehíkuloi a duna 12 prosèsferbal.
E prosèsferbalnan tabata pa e siguiente violashonnan:
5x manehá sin faha di seguridat bisti
1x manehá sin reibeweis
5x manehá sin seguro bálido
1x manehá sin hèlm bisti
1x uzo di telefòn selular durante ku ta manehá
6x pa sobra violashon ku tin di haber ku estado tékniko di un vehíkulo.
DETENSHONNAN
Den oranan di mainta, alrededor di 11.40 or, riba djaweps 30 di sèptèmber a detené un hòmber di inisial A.A.A.S. di 31 aña di edat en konekshon ku un kiebro ku a tumalugá na un sitio di konstrukshon situá na Bulevar Gobernador Nicolaas Debrot.
Riba djárason 29 di sèptèmber, alrededor di 9.30 or di anochi, a detené un hòmber di inisial T.M.D.A. di 19 aña en konekshon ku ladronisia. A mira e hòmber riba imágen di vidio despues el a hòrta un baiskel ku tabata stashoná na e skol sekundario situá na Kaya Frater Odulfinus.
KIEBRO DEN KAS
Riba djárason 29 di sèptèmber a drenta keho di kiebro den un kas situá na Kaya Uranus. Deskonosínan a kibra drenta e kas alrededor di 12 di sèptèmber dor di a forsa e porta di dilanti. E habitantenan di ekas tabata ku fakansi den eksterior. E malechornan a bai ku un seif kolo pretu di marka Yale ku komo kontenido diferente joya, sènkèsh i yabinan di e kas. Ta investigando e kaso.


text:
E daño ku a keda hasí na brùg Juliana awe mainta a kousa bastante konsternashon. Sinembargo esaki no ta promé biaha ku nos brùg nobo a keda alkansá pa un barku.
Riba djamars 8 di ougùstùs 1978, e “boortoren” yamá Western Offshore VI a dal brùg Juliana na momento ku esaki tabata drenta haf. E daño kousá a keda kalkulá na Naf 110,000 (awe: Naf 450,000). E ”boortoren” tabata propiedat di un kompania prestigioso di Texas den negoshi di petroli i gas.
Despues di un investigashon a resultá ku falta di e aksidente tabata serka kapitan di e barku Merikano. A sali na kla ku e kapitan a informá outoridatnan di nos haf ku e ta kalkulá haltura di e “boortoren“ na 173 pia. Dor ku brùg Juliana ta 185 pia haltu, e barku a haña pèrmit pa drenta haf. A resultá sinembargo ku haltura di e “boortoren“ a surpasá 185 pia. E kapitan a duna informashon robes na nos inspektor di haf lokual a kousa e aksidente.
Outomobilistanan ku na e momentu di e aksidente tabata trafiká riba brùg a bisa di a tende un zonido espantoso i a eksperiensiá un “sakudimentu” bastante violento.
Poko despues di e insidente, e kompania doño di Western Offshore VI ta entregá un garantia di banko na Teritorio Insular di Kòrsou i ta bandoná nos isla.
Willemstad, Kòrsou
Fuente: Archivo Nashonal


text:
Oranjestad – Alonso Tromp di partido PDR den un entrevista cu nos departamento di noticia a informa nos cu un parlamentario mester ta conciente cu e ta representante di pueblo ,y muy enparticular ora cu bo ta maneha un auto pa no mester husa alcohol of otro susbstancianan cu ta cambia bo reactie vermogen. E la informa nos cu e la scucha tur dos banda di medaya y tambe e reaccionnan riba social media. Loke si e la bisa si cu e cosnan asina no mester pasa na Aruba.
Alonso Tromp tambe a trese dilanti su punto di bista riba politica den actualidad na aruba.
Pa mas informacion sigi scucha via nos Player :


text:
Oranjestad-Dia 4 di Maart 2014 WEB Aruba N.V. a cuminsa trabou na tuberia na Pos Chiquito. Un bisiña atento y certifica pa remove asbest y ex bombero na Merca a ripara cu e contratistanan di WEB no tawata kitando e tubonan cu ta contene asbest na un manera adecua. Aproximadamente 1 km di e tapa di e tuberia cu asbest a wordo kita. Y nan no a tuma ningun precaucion, pa decontamina e area, pa asina proteha e habitantenan y e medio ambiente. Pida di material cu ta contene asbest a keda tira rond den aire liber pa 36 ora largo y aproximadamente 1 km di e tapa a wordo kita y asbest den e tubonan a keda exponi na biento duro cu tawata supla pa 30mph. E bisiña preocupa a bati alarma na DTI cu consecuentemente a stop e trabou 1 dia despues, pa motibo cu e contratista no tawata tin certificacion valido pa traha cu asbest, y no ta riba lista di companianan aproba door di DTI y no tawata kitando e asbest segun richtlijnen di DTI.
Riba opdracht di DTI, WEB a busca un contratista di e lista aproba pa muha e tera tanten cu tawata trahando riba un plan van aanpak hunto cu DTI. Y dia 13 di Maart 2014 a jama un encuentro pa un anochi informativo urgente, cu 1 dia di aviso, pa trata na calma e habitantenan preocupa.
Den e encuentro a ser alega door di WEB cu nan no tawata na altura cu e contratista cu nan a usa na principio no tawata certifica. Den e encuentro nan a declara tambe cu nan a usa e mesun contratista tambe pa kita tuberia cu ta contene asbest na Zeewijk, Zeerover, Marinierskazerne y Valero y tawata den e ultimo fase di e trabounan na e tuberia.
Segun Richtlijnen di DTI prome cu traha riba material cu ta contene asbest mester informa DTI di esaki y DTI ta duna vergunning pa cuminsa e trabou a base di aprobacion di e plan di un compania cu ta conoci y aproba pa DTI.
WEB Aruba NV a pidi disculpa na e habitantenan pa nan omision y a compromete nan mes di tuma precaucionan necesario den futuro. Nan a comenta si, cu nan no lo pidi disculpa publico den medionan di communicacion pa motibo cu segun nan relacionista publico, Asha Dongen, nan ta prefera di tin contacto directo cu e habitantenan. Habitantenan a comenta cu den pasado nan no a wordo informa debidamente y no a ricibi carta manera declara door di WEB den ningun comunicado den prensa. Web ta insisti cu a entrega carta dia 4 di Maart 2014 pero ta comenta cu lo pone mas atencion na esaki den futuro.
WEB a duna di conoce cu 5 km di tuberia cu ta contene asbest a wordo kita caba na fin di aña di 2013 na Zeewijk y Valero y dos aña pasa na 2012 na Marinieskazerne door di e contratista cu DTI a desaproba. Nan a informa cu ainda falta 12 km di tuberia cu mester wordo kita na Pos Chiquito, Zeewijk y Marinierskazerne pa motibo cu a bin ripara cu e tuberia ta den mal condicion na momento cu a hasi limpi banda di e tubonan durante e ultimo kwartaal di aña pasa na Santo Largo.
Den e encuentro un habitante a comenta cu den pasado ela traha cu contratista pa kita tuberia pa WEB sin cu a tuma ningun precaucion pa nan mes ni e medio ambiente y e habitantenan den bicendario. Ela informa cu nan a laga e tubonan pa traha pier. WEB a remarca cu e tempo
ey nan a sigui proceduranan cu tawata tin na e momento ey. Habitante awo ta puntra su mes si su salud ta na peliger y si e area unda e tuberia a wordo kita y Hadicurari tambe a wordo contamina.
Habitantenan ta declara cu nan ta contento cu WEB Aruba N.V. a compromete su mes na tuma precaucion necesario di awo padilanti pero ta keda preocupa pa e consecuencianan pa nan salud di e contaminacion di asbest cu nan a wordo exponi na dje, durante tur e anyanan cu e tuberia tawata den mal condicion y especialmente durante e dianan cu WEB a duna opdracht pa kita e tuberia sin tuma e precaucionan necesario pa e habitantenan. Ta di remarca cu te ainda tin asbest na e tuberia y te ainda WEB no a duna opdracht pa kita esaki y unico prevencion cu a wordo tuma ta muha e tera pa preveni e particulonan los di asbest bula den aire y plastic a wordo lora rond di e tuberia cu tawata exponi.
Habitantenan ta puntra si WEB Aruba N.V. ta para responsabel tambe pa e testnan medico preventivo cu segun richtlijnen internacional mester wordo hasi na victimanan cu a wordo exponi na asbest, tur aña, pa resto di nan bida pa monitorea cualkier cambio den nan salud relaciona cu enfermedadnan cu por aparece relaciona cu exposicion na asbest. Ta di remarca cu segun estudionan hasi, e simptomanan di enfermedad relaciona cu asbest por aparece despues di 10 pa 50 aña y exposicion na asbest por causa mesothelioma, asbestosis, cancer di pulmon, cancer gastro-intestinal, cancer di stoma, cancer di esophagus etc.
General Director di WEB, sr. Oslin Boekhoudt, ta duna di conoce cu nan lo para responsabel solamente te na unda leynan di Aruba ta dicta. Esaki ta laga e habitantenan jega na e conclusion cu WEB no lo para responsabel pa e consecuencianan potencial pa nan salud pa e error cu WEB a comete mirando cu no ta existi ningun ley na Aruba cu nan por invoca y unico richtlijnen cu ta existi ta solamente aplicabel pa trahadornan cu ta kita asbest y medio ambiente.
Jean Wade, Managing Director di Caribe Alaska Health & Safety Specialist, cu tambe tawata presente na e encuentro di anochi informativo como specialista consehero di WEB, a comenta na e habitantenan presente cu e conclusion cu ela saca ta cu e habitantenan kier saca placa for di WEB pa cualkier enfermedad cu nan por haña den futuro y cu WEB no por carga e culpa completo pa e situacion en cuestion.
Un dia despues di e encuentro, habitantenan a mira Jean Wade cu empleadonan di WEB ta cana den e sitio contamina, sin proteccion, pa tuma muestra di e asbest na e tubonan. Ta di cuestiona Jean Wade su experticio mirando su negligencia pa tur precaucion internacional y di DTI ora ta traha cu asbest, unda cu ta bisa cu esta si ta sospecha cu tin asbest na un sitio, esaki mester wordo trata comosifuera tin asbest presente. Especialmente den e caso aki cu ja caba contratista aproba door di DTI y contrata door di WEB a constata cu tin asbest presente na e sitio.
Habitantenan ta simplemente pidiendo WEB hasi e minimo pa juda nan carga e consecuencianan di e error cu WEB a comete. WEB no por bai bek den tempo y rectifica e dañonan potencial cu nan a causa na e salud di e habitantenan pero si por juda na combati
e consecuencianan cu por presenta den futuro.
Contratista riba e panel ta remarca cu 1%-2% di asbest ta permitibel pa ta presente pero segun informacion di Asbestos Consulting & Training Systems, ningun percentahe di asbest ta wordo considera foi peliger. Y segun bisiña certifica e 1%-2% ta conta solamente pa trahadornan cu ta traha cu asbest den un lugar cu e asbest a wordo conteni, cu ta bisti trahe apropia y ta tuma turno pa mantene e contaminacion personal abou. Testnan hasi na Pos Chiquito ta mustra cu tin 10% di asbest tipo amosiet, tambe conoci como asbest bruin presente na e sitio. Tambe tin presente e tipo di asbest chrysotiel, tambe conoci como asbest blanco, den e insolacion na e tuberia. E asbest ta tipo ”friable” cu ta nifica cu asbest por garna y fibranan por los y bai den aire na momento cu maltrata esaki. Ta di remarca cu particulonan los di asbest por keda den aire pa tempo indefini y no por wordo degrada den naturalesa y esaki ta un di e propiedadnan di asbest cu a hasie asina popular y usa pa diferente proposito como cu e ta resistente na temperatura halto y ta hopi flexibel y durabel.
E fibra di asbest, en particular, esun di amosiet, tin e forma di un harpoen y unabes e drenta den bo pulmon e no por wordo saca bek door di hala rosea y no ta degrada den bo curpa y pa e motibo aki por causa cancer. Particulonan di asbest no por wordo detecta tampoco den bo curpa.
Entre tur tipo di asbest, e tipo amosiet, conforme cu ”the American Cancer Society” ta esun cu ta crea e riesgo mas grandi pa cancer y ta wordo usa mastanto den ”cement sheet” y insolacion di tuberia.
Ta di remarca cu no mas cu 30 meter lew di unda WEB a laga traha riba e tuberia, Kukwisa Scol Preparatorio ta situa unda por lo menos 60 mucha ta atende y te ainda SKOA no a adverti e mayornan di e trabounan cu WEB ta hasiendo, siendo cu nan a wordo poni na altura door di DTI. Kisas nan tawata warda riba resultadonan conclusivo pero atrobe ta di cuestiona nan metodo mirando cu unabes mas ta neglisha e richtlijn di DTI unda ta bisa cu unabes tin sospecho cu asbest ta presente na un sitio di trabou, tur precaucion mester wordo tuma comosifuera tin asbest presente pa mitiga cualkier riesgo cu esaki por crea.
Ta di spera cu WEB Aruba N.V. lo para responsabel pa trabou hasi na Pos Chiquito pero tambe na Zeewijk, Marinierskazerne y Valero y lo kita e tuberia na Pos Chiquito mas liher posibel y na e manera corecto, mirando cu ainda tin asbest na e tuberia na Pos Chiquito. Pero tambe ta di spera cu WEB Aruba N.V. lo para responsabel pa e consecuencianan potencial na e salud di e habitantenan concerni pa e error grave cu nan a comete.
Ta di comenta tambe cu mester di bin un mihor maneho entre esnan responsabel den gobierno pa proteccion, no solamente di e empleadonan cu ta traha cu asbest, pero tambe di e habitantenan cu por wordo exponi na asbest door di mal trabou di companianan negligente. Te ainda no ta existi ningun ley of maneho specificamente pa esaki.
Atentamente,
Habitante Pos Chiquito
Manda bo noticia of informacion pa nos na: theanchorman@johnnyhabibe.net – noticiero94@gmail.com


text:
Diamars anochi e comision di apelacion (Beroepscommissie) di Arubaanse Voetbal Bond (AVB) a reuni riba e beroep cu Deportivo Nacional a entrega contra e decision di directiva di AVB, relaciona cu e ultimo wega hunga den liga “Division di Honor” entre SV Dakota y Deportivo Nacional. Despues di deliberacion interno, e comision a duna Deportivo Nacional rason den nan ponencianan y como tal e wega final pa e titulo di campeon lo bay entre SV RCA y Deportivo Nacional.
Directiva di AVB mes no a participa den e decision aki pa dos motibo. E prome ta pasobra Beroepcommissie ta traha independiente. Y e di dos motibo ta pasobra cu e beroep ta contra e decision di directiva di AVB mes y no contra e protesta di SV Dakota.
Pa awor, e decision aki ta final, tanto pa Deportivo Nacional como pa directiva di AVB y manera cu reglamento ta prescribe, e decision ta “bindend voor alle partijen”. Despues cu AVB a ricibi dicho decision lo cuminsa prepara pa organisa e weganan final. Mester tene en cuanta cu e 4 dianan cu ta stipula pa regla pa por organisa un partido. Probablemente e prome di e tres weganan lo cuminsa otro siman.
Ta bon pa menciona cu tawata tin hopi critica ariba AVB, entre otro cu no tin transparencia y cu AVB no ta sali informa encuanto e caso. Desde un principio AVB a informa cu na momento cu un beroep keda entrega, esaki tin un proceso cu e tin di encamina. AVB a pidi pa duna e comision e espacio necesario pa nan por trata e caso debidamente y pa nan por tuma un mihor decision cu ta posibel. AVB tawata di opinion cu tanten cu no tin un decision no lo duna ningun comentario pa asina evita cu e comentarionan por wordo mal uza.
Despues cu AVB a tuma nota ayera nochi y awe durante henter dia encuanto un noticia cu tawata circulando rond ariba social media cu Deportivo Nacional a hanja razon den nan beroep, AVB a opta pa no reacciona pasobra AVB tawata en espera di e decision final for di e comision di Apelacion. AVB ta di opinion cu mientras no ricibi e decision final no por reacciona ariba insinuacionan. Pues awor cu e decision a keda entrega na AVB, e clubnan a wordo notifica y awor tin cu bai organisa e Play Off final.


text:
- un acta original of un copia certifica di e contract di licencia;
- un peticion por escrito pa anota e patent den e registro di patent;
- e nomber y luga di biba of di residencia di e dunado di licencia mester coincidi cu e datonan den e registro di patent;
- bo mester pone e nomber y e datonan di adres completo di esun cu a tuma e licencia (esun cu a haya e licencia);
- bo mester pone e number di patent;
- bo mester pone e nomber y funcion di e firmantenan di e contract;
- percura pa e firma di e firmantenan ta original. Dus no ta acepta stempel;
- e contract mester tin e fecha y e luga di e firma (unda e firma a tuma luga).
Inscripcion di un contracto di licencia di patent
Descripcion
Den un contract di licencia tin inclui e condicionnan bou di cua un cumprado di e licencia por comercialisa un licencia di un dunado di licencia. Si esun cu haya e licencia mes kier actua contra infraccion/violacion di e patent na nomber di e dunado di licencia, ta consehabel pa inscribi e contract di licencia den e registro di patent. Un licencia ta regarda actividadnan cu ta prohibi pa esun cu no tin permiso pa esaki.
Unda pa pidi'e? / Mas informacion na
Kico mi tin di hiba cu mi?
Cuanto e ta costa?
Inscripcion di un contract di licencia den e registro ta costa pa patent/peticion di patent Awg. 75.-
Cuanto tempo ta dura pa hay'e?
Dos siman


text: Diadomingo anochi a drenta informe di un caso di menasa cu cuchiu na Alto Vista, mesora a dirigi patruyanan na e sitio. Aki ta trata di un adres conosi pa problema di pareha unda e homber lo ta dal e muher y menase di lo kita su permiso. Ultimamente varios yamada a drenta di e adres ey y awe no tabata excepcion, e patruya cu a yega na e sitio a compronde cu e pareha a dal algun bebida y e homber a dal e muher ora polis a yega ya e homber a drenta mondi core bay sconde. Polis no a logra encontr’e pero a avisa e dama cu e por pasa entrega keho na warda di recherche.


text:
Catalogo di material educativo local
Ya pa mas cu 30 aña Departamento di Enseñansa ta desaroya material educativo pa diferente tipo di scol na Aruba. Como refleho di e esfuersonan desplega a publica un catalogo cu ta contene un lista amplio di tur publicacion y material produci.
Na 1986 a lanta Seccion Desaroyo di Curiculo cu e meta pa percura pa material educativo cu ta tene cuenta cu e mucha cu ta biba na Aruba.
Cu tempo e seccion a crece y a percura tambe pa e metanan nucleo pa enseñansa primario y pa e terminonan final pa enseñansa avansa y profesional.
Den curso di tempo a lanta tambe Proyecto di Idioma den Enseñansa cu e meta pa traha riba standarisacion y cultivacion di Papiamento pa sostene introduccion di Papiamento como idioma di instruccion y como materia den enseñansa.
Como refleho di e esfuersonan cu a desplega den transcurso di e ultimo 30 añanan, a publica un catalogo cu ta contene un lista amplio di e edicionnan di tanto Seccion Desaroyo di Curiculo como di Proyecto di Idioma den Enseñansa.
Nos gratitud ta grandi na tur e directivanan di scol, scolnan, maestronan, docentenan y demas actornan den enseñansa pa nan bunita cooperacion; sin nan sosten publicacion di tur e materialnan no tabata posibel. Un palabra di gratitud ta bay tambe na tur e desaroyadornan, traductornan, y redactornan cu a forma parti di e famia grandi di Seccion Desaroyo di Curiculo como tambe di Proyecto di Idioma den Enseñansa. Ta trata aki di mas cu 400 persona cu a duna nan aporte pa produccion y publicacion di material educativo den transcurso di tempo.
Riba e potret: Minister di Enseñansa dr. Armando Lampe ta ricibi e prome Catalogo for di Gracy Dijkhoff, Sharon Rodriguez y Carola Peeters di seccion Desaroyo di Curiculo (DEA).
E catalogo ta un obsekio di sra. Wietske Dijkstra, director di Idee N.V. Hulanda, cu kende pa nos departamento, pa casi dos decada, a produci y publica un cantidad grandi di diferente material educativo. Un gran parti di e publicacionnan no ta obtenibel mas. Otro publicacionnan mas recien a ser reparti na tur scol preparatorio y basico. E materialnan aki lo ta obtenibel den futuro den un forma digital riba e website di Departamento di Enseñansa.
Ta e deseo pa e catalogo aki ta un fuente di informacion pero tambe un estimulo pa conhuntamente cu tur actor den enseñansa nos por sigui produci material na bienestar di enseñansa na Aruba.
Catalogo digital
E catalogo ta obtenibel tambe den forma digital:
> Catalogo – Un bista di material, metodo y buki di lesa desaroya pa ensenansa di Aruba
Info / Contact
Pa mas informacion por busca [C] Curriculum ontwikkeling den e alfabet menu riba homepage of por tuma contacto cu DEA | Curriculum ontwikkeling. Tambe por sigui e desaroyonan a traves di facebook page @educationaruba.Scroll To Top


text:
DEN HAAG – Na ministerio hulandes di OCW (Enseñansa, Kultura i Siensia) resientemente a entrega raportahenan di e gruponan di eksperto papiamentu i hulandes. Nan a skibi un reakshon riba e konseho anterior di Taalunie, ‘Nederlands op zijn BESt’. (E mihó hulandes, estilo BES, trad.)
Ora disidí e maneho di enseñansa di idioma na Boneiru, OCW ta traha ku e loke Taalunie a haña sa. E gruponan di eksperto pa un parti importante no ta di akuerdo ku e konseho di Taalunie.
E gruponan di eksperto tur dos ta haña ku e enseñansa promé ku skol mester ta na idioma papiamentu. Na kasi tur skol bonerianu for di grupo 1 ta duna les na hulandes. Si ta na Taalunie, for di grupo 1 ta duna lès na hulandes.
Tambe e gruponan di eksperto ta haña ku por konsiderá hulandes na Boneiru komo un idioma strañero, no komo un di dos idioma. Pa papiamentu segun nan mester establesé un kuadro di referensha.
Partishon di funshon
Taalunie ta sali for di un partishon di funshon: hulandes ta e entrada pa desaroyo di konosementu. Papiamentu segun Taalunie ta espesialmente importante pa e desaroyo di e identidat kultural. Taalunie ta haña papiamentu inadekuado komo idioma di enseñansa pa motibu di e kantidat limitá di material (di lès) por eskrito.
Tur dos e gruponan di eksperto no ta di akuerdo ku e distinshon entre funshon ku Taalunie ta suponé. Ta usa tantu hulandes komo papiamentu segun tur dos grupo di eksperto den e mésun kòntèkst. Ademas un partimentu di funshon ta debilitá e idea di dos idioma igual.
Partishon 90/10
Taalunie ta konsehá pa for di skol básiko duna enseñansa 90 porshento na hulandes i pa 10 porshento na papiamentu. Tantu e grupo di eksperto hulandes komo e di papiamentu ta kontra di esaki.
E grupo di eksperto papiamentu ta haña e kambio pa hulandes muchu trempan pa alumnonan di skol básiko: “No ta efektivo pa laga un mucha, ku ainda tin poko abilidat reseptivo hulandes, funshoná kasi henter su temporada di skol na hulandes.”
Ku e poko atenshon pa papiamentu e muchanan no ta siña lesa i skibi den nan idioma materno, e grupo di eksperto papiamentu ta teme. E grupo di eksperto hulandes ta skibi di su banda ku e konekshon difikultoso na enseñansa sekundario por tres’é bèk na e poko desaroyo di idioma hulandes den e promé añanan di enseñansa básiko.
E gruponan di eksperto no ta di akuerdo ku otro tokante e pregunta kon mester dividí e atenshon pa hulandes i papiamentu antó. E grupo di eksperto papiamentu ke baha e papel ku papiamentu ta hunga entre grupo 1 i grupo 8 di 80 pa 20 porshento. E grupo di eksperto hulandes ta papia di porsentahe komparabel, pero tin diferente senario dependiente di e pregunta den kua idioma e muchanan ta siña lesa i skibi pa promé bia. (hulandes papiamentu òf tur dos pareu).
Ministerio di OCW pronto lo bini ku un reakshon riba e raportahenan.
Outor Pieter Hofmann


text:
Hulanda ta corta poder di Parlamento y manda traha presupuesto supletorio di nobo
Lider di Fraccion AVP, Marlon Sneek:
‘Ta un bon momento pa refresca memoria di tur hende,” segun lider di fraccion di AVP, Marlon Sneek a trece dilanti durante conferencia di prensa, pa mustra cu Aruba ta conta awe c'un profeta den persona di Prome Minister Evelyn Wever-Croes.
Parlamentario Sneek a mustra mesora cu mester pone e accento si cu Evelyn ta e profeta di desaster, sigur despues di a mira un cantidad di grabacion cu a bay rond riba medionan social, caminda por a mira con na 2015 Wever-Croes a practicamente profetisa tur loke el a haci awe.
"Con el a entrega autonomia di e pais aki, con el a bay di acuerdo pa introduci un cantidad di medida riba nos pueblo, caminda tur hende por lesa e 'landenpakketen' den cual por mira bon cla diferente punto cu el a yega di anticipa.
Number un ta cu na 2015 Evelyn a bisa cu e cos aki mester tuma luga basa riba un Rijkswet of via di un KB y no via di un 'Landsverordening' cu ta un ley local y awe pueblo por wak cu Evelyn ta cumpli cu esaki.
Awe Aruba no a haya uno, sino dos Rijkswet; anto tur hende por mira con Evelyn ta trata di hunga cu inteligencia di e comunidad aki, bisando cu Aruba no tabatin su autonomia financiero bisando cu ya tabatin un ley di CAFT caba.
Un ley cu tur hende por corda con lider di AVP a bay guera cu Hulanda, ya cu e Rijkswet cu awe Evelyn Wever-Croes a acepta, tabata firma caba for di 2015, pero gobierno di AVP a bisa Hulanda cu absolutamente cu NO y cu gobierno di AVP lo bay haci'e un ley local. Cu na momento cu nos autoridadnan local, nos profesionalnan local, nos instancianan local, traha y yega caminda nos mester yega, Parlamento di Aruba mes lo ta esun cu ta dicidi cu esaki a yega na su final.
Awe Aruba tin Rijkswetnan cu ta bay conta pa riba shete aña y esun cu ta bay dicidi si e Rijkswetnan aki ta stop di existi, ta Hulanda y no Aruba y esey ta e diferencia ora bo ta entrega autonomia di e pais aki.
Awe tur hende por mira mesun profeta aki cu a papia, e tempo aya, di BTW y VAT di dos digito, awe por lesa den e Landenpakket con Evelyn a firma y bay di acuerdo cu ta ba elimina BBO y ta bay bin cu VAT di 12.5%.
Esey ta locual Aruba ta confrontando, con nos companianan publico ta bay ta bou scrutinio di Hulanda. Probablemente un Arubus of Postkantoor por conta cu ta bay tin probleman pa nan den futuro. Companianan cu a traha duro cu nan pa produci suficiente ingreso, pero nan por prepara pa doek op.
Pa loke ta servicionan, e Landsbesluit cu Wever-Croes a firma na Hulanda, y como tal Parlamento no tin nada mas di bisa, ta stipula cu AZV mester kita un cantidad di remedy for di ‘positievelijst’ y corta 5 miyon Florin pa luna. Esey ta loke e profeta di desaster a firma riba Friday the 13th, segun Sneek, entregando e poder di Parlamento den man di un organisacion na Hulanda.
Rapidamente, e mesun atardi despues di a firma Secretario di Estado Knops a manda un carta pa Tweede Kamer informandonan cu a firma cu Aruba. Aki e ta indica bon cla cu loke
Aruba a fia caba riba mercado internacional, ta keda pafo di loke Hulanda ta bay prestanan. Kier men, den esencia, nada no a cambia entre loke Gobierno a nenga pa firma na juli, cu loke si a firma awo. E carta ta indica cu Aruba ta haya un maximo di 808 miyon, loke ta nifica cu e presupuesto supletorio cu Parlamento di Aruba a aproba siman pasa y cu MEP a haci tanto fanfaria cune, mester benta afo paso den wowo di Hulanda, e no ta conta mas.
Di mesun manera, e lista pa inversion pa 40 miyon Florin pa 2020, Hulanda a manda bisa cu e mester wordo argumenta y lo keda bou aprobacion di CFT.
“Kico cu nos kier haci, mester haya OK for di Hulanda; esey ta loke e profeta di disaster a hinca Aruba den dje. Esey ta e realidad cu MEP a hinca Aruba aden. Mira kico e subrina preferi ta haci cu e lucha di e libertad.
Mira con el a entrega e autonomia cu e pais aki a bringa p’e,” Sneek a bisa. Si no tabata pa e autonomia ey, nos no lo a conoce nunca e desaroyo coo pais Aruba y nos por mira nos bisinanan cu tin 10 ana, e diferencia cu tin; anto ta perde paso hendenan incapaz cu no por a sinta na un mesa y yega na un miho areglo.
E diferencia ta cu Gobierno na 2015 a priminti di lo cumpli y a pone pia abou pa bisa cu nos kier un Landverordening, y na November 2019 Evelyn Wever-Croes y Xiomara Maduro a firma un protocol pero no a cumpli lagando Parlamento cambia e ley di LAFT. E ora ey Hulanda a bisa: Mi no ta confiabo mas y mi ta bin cu mi Rijkswet. Mi ta bin tambe cu un organo cu cual mi ta bay controla stap voor stap y punto pa punto kico bo ta bay haci.
Y asina riba prome dia caba, nos ta wak con Parlamento ta perde su poder; esey ta e Aruba nobo cu e Gobierno aki a hinca nos pais aden.


text:
Louis-Philippe Römer den seri Sombra di Koló
Lekturanan
Djasabra último, dia 10 di yanüari Louis-Philippe Römer a duna un charla sumamente interesante tokante stereotipo na Kòrsou i kon esaki ta pone rasismo bira mas fuerte i sigui perdurá den nos komunidat.
E charla a bai mas spesífiko riba kon propaganda polítiko di diferente partido polítiko ta kontribuí na esaki. Römer su presentashon tabata un éksito rotundo i a hala un públiko asina grandi ku kasi tabatin hende ku no por a drenta den e biblioteka di NAAM.


text:
KOMUNIKADO DI KUERPO POLISIAL KÒRSOU Detenshon pa maltrato.
KOMUNIKADO DI KUERPO POLISIAL KÒRSOU
211 / 2017
15 yüni 2017
Detenshon pa maltrato.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djaweps 15 di yüni 2017, alrededor di 10.31’ or di mainta, Sentral di Polis a risibí
notifikashon ku un dama a yega na un kas den Kaya Meteorológiko pidiendo yudansa. E
dama a deklará ku e tabatin diskushon ku su kasa kual a terminá den maltrato.
E unidat polisial ku a yega na e sitio a topa ku e dama ku a keda maltratá pa su kasa. Polis a
kuminsá ku búskeda di e sospechoso i en kontr’e na su kas den Kaya Finfin. Na e sitio polis a
detené e hòmber M.B.D. nasé na Kòrsou di 51 aña di edat, komo sospechoso di e maltrato
ariba menshoná
A presentá e sospechosonan dilanti un fiskal ouksiliar ku a ordená nan enkarselamentu
pendiente di mas investigashon.


text:
Entrante 1 di juli 2021, Union Europeo ta implementa reglanan nobo di importacion pa tur producto cu ta bin for di paisnan cu ta pafor di e Union Europeo.
Antes, pakinan cu nan contentido tabata tin un balor bou di 22 Euro tabata haya excepcion y no mester a paga costo di importacion, pero e regla aki ta cambia riba 1 di juli y tur producto importa lo mester paga TAX y invoerrechten.
E cambio aki ta conta pa esnan cu ta bende producto cu cliente nan den paisnan den EU y no pa persona nan cu ta manda producto pa famia of un conocir den EU. Loke si ta wordu premira, ta cu e cambio aki lo por bai crea tardansa den entregamento di tur tipo di paki den e paisnan di EU. Please tuma bon nota di esaki!
Pa facilita e proceso y pa evita cu e persona den EU lo bai paga hopi mas innecesariamente, por fabor jena tur informacion rekeri lo mihor posibel.
Abou bo por haƱa mas informacion di e reglanan nobo.


text:
Skol modelo pa e trayekto di digitalisahon
Skol modelo pa e trayekto di digitalisahon
Geplaatst op 19 September 2021 dor di Ministerio Enseñansa, Siensia, Kultura & Deporte
Skol Prinses Margriet ta haña bishita di Minister
WILLEMSTAD – Den kuadro di digitalisashon di enseñansa tin vários trayekto a keda ehekutá pa yega na un infrastruktura optimal i moderno pa enseñansa por tuma lugá den e era digital. Gobièrnu a firma vários akuerdo ku organisashonnan pa huntu traha riba e trayekto aki. Pesei Minister di Enseñansa, Siensia, Kultura i Deporte (ESKD) sr. Sithree ‘Cey’ van Heydoorn a bishitá e skol ku a keda modernisá i restrukturá di forma optimal i ta kla pa mas ku 80% pa por implementá enseñansa di forma digital. Skol Prinses Margriet ta e promé skol ku ta sirbi komo modelo pa implementashon i ehekushon di enseñansa digitalisá.
Skolnan modelo mester kumpli ku e kondishonnan di e era moderno teknológiko pa implementá e programanan di enseñansa di forma virtual i digitalisá. Pa kumpli ku e kondishonan aki mester tene kuenta ku vários aspekto di e infrastruktura di e edifisonan mes i tambe e instalashonan tékniko i elektróniko. Puntonan di atenshon ta iluminashon, seguridat, kolekshon di datos, standarisashon efisiente di instalashonan tékniko, ventilashon, lokalidat, ekipo i hopi mas.
Ministerio di ESKD a traha huntu ku Direktiva di Skolnan Públiko pa asina prepará e skol aki pa bira un skol modelo. E direktor Xiomara Mathilda e tempu ei, a traha huntu ku e personal i bario pa asina optimalisá i huntu kuida e skol. Na mes momentu a traha huntu ku vários kompania mas pa restrukturá e edifisio i infrastruktura digital ku ta duna e skol e empuhe pa traha mas den e área di digitalisahon. E trayekto aki a tuma nan mas o ménos 6 aña pa huntu a yega awe na e logro aki.
Minister van Heydoorn a haña un amplio splikashon di direktor di Servisio pa Skolnan Públiko sr. R. Römer, huntu ku e tim di digitalisahon di e organisahonnan ku a traha riba e infrastruktura di e edifisio i e infrastruktura digital. Tambe a tene un rekorido den henter e skol i a pasa kuminda mayoria di e dosentenan i muchanan durante di e mainta. Minister di ESKD sr. Sithree ‘Cey’ van Heydoorn ta sigui kana ku e trayekto di digitalisahon pa huntu yega na implementashon di enseñansa digitalisá.
** riba e potrètnan por tuma nota di e bishita na e skol modelo Prinses Margriet


text:
DigiD ta habri un “balie” na Aruba
For di dialuna 29 di januari 2018 ta posibel pa haya un codigo di activacion (activeringscode) na recepcion (balie) di Vertegenwoordiging van Nederland (VNO) na Oranjestad, cu ta necesario pa por hasi un peticion pa un DigiD.
Ultimo dia pa inscribi pa Naturalisatietoets
Seccion Examenbureau di Departamento di Enseñansa Aruba ta recorda cu inscripcion pa e prome ronda di Prueba di Naturalisacion (Naturalisatietoets) pa aña 2018 ta cera dia 24 di januari.
Curso cortico “Creative nonfiction”
Biblioteca Nacional Aruba ta ofrece un curso cortico di skirbi ‘Creative nonfiction’. E curso ta na Ingles y ta bou guia profesional di Writing coach Deedee Baarh.
MAVO/HAVO na Noord
Recientemente minister Lampe tabatin un encuentro cu representantenan di Van Kessel Bouwbedrijf, na unda cu nan a presenta un plan pa construccion di e edificio pa e scol pa MAVO/HAVO cu mester bin na Noord.
Minister di Enseñansa ta reuni cu Diensthoofden
Dialuna 22 januari minister Lampe a tene un prome diensthoofdenoverleg, na unda cu e directeur of diensthoofd di e diferente departamentonan cu ta resorta bou di su maneho a bini hunto, pa un presentacion di algun di e plannan di e Ministerio di Enseñansa, Ciencia y Desaroyo Sotenibel.
2018 ta Aña di Papiamento
Dia 18 di januari 2018 Minister di Enseñansa dr. Armando Lampe hunto cu dos colega minister a firma un decreto na unda cu ta declara aña 2018 como “Aña di Papiamento”.
Otorgamento oficial di premio Appel di Oro 2017
Recientemente, Ministerio di Enseñansa hunto cu Departamento di Enseñansa Aruba tawata tin e honor pa otorga oficialmente e premio Appel di Oro na e respectivo ganadonan.
Edificio Colegio Frère Bonifacius
Recientemente un articulo a keda publica den medionan di comunicacion cu e noticia cu e edificio y tereno di Colegio Frère Bonifacius, cu ta situa na Indianenweg na Oranjestad, y cu ta resorta bou Stichting Katholiek Onderwijs Aruba (SKOA), lo wordo traspasa pa Universidad di Aruba (UA).
Link pa Arubalening Portal
Aplicacion pa Arubalening desde aña 2017 ta bay via di e Arubalening Portal. Riba e pagina [Arubalening Portal] por haya informacion di e procedura di aplicacion como tambe e links pa registra y/of login den e portal.Scroll To Top


text:
Diasabra den e ultimo wega di Bubali pa e temporada 2018/2019 e deportista Maurice Escalona a retira for di futbol Division di Honor.
Sigur un momento emocional pa Maurice ora a yega momento na di 80 minuut pa despedi di su ekipo. Maurice a hunga un total di 32 aña, cuminsando for di chikito na Bubali pa di eynan bay Hulanda y haya mas experiencia riba nivel halto na Hulanda. Unabes bek na Aruba el a milita den diferente ekiponan entro otro RCA, Britannia y Bubali y tambe a forma varios biaha parti nos selecion nacional.
Su famia tabata na banda di veld ta warde y sigur durante tur e añanan tabata su sosten y apoyo. Esaki no lo ta e ultimo cu nos lo tende di Maurice ja cu e ta coach muchanan di U7 na RCA y cu speransa cu den futuro nos lo wak Maurice coach su propio team Bubali.


text:
ORANJESTAD: – Ariba diadomingo 25 di januari (Dia di Betico) Cuerpo Policial Arubano a organisa pa di 4 aña consecutivo na academdia policial E.J. (Watty) Vos. Minister di husticia Arthur Dowers tambe tabata presente.
Un evenemento sumamente exitoso caminda comunidad ta haya un oportunidad pa mira e trabounan cu ta wordo haci diariamente pa cuerpo policial, e complicacionan cu bo ta wordo confronta cune haciendo e trabou aki y e rason pakico cierto instrumento y medionan ta wordo usa.
Un publico grandi tabata presente na e actividad aki.
Locual cu a capta atencion di e mandatario ta e presencia di e hobennann hopi antuciasma. Mayornan cu a comenta cu na yiunan a lantanan for di 6 or di mainta pa nan bai serca e polisnan.
E ta un forma pa yega mas serca di e comunidad y mustra asina cu polis tey pa sirbi e comunidad, y unicamente si bo no cumpli cu orden y regla bo ta hayabo den confrontacion cu polis.
Durante e actividad a presenta e mascota nobo di Cuerpo Policial Arubano “Shoco Polis ” na e publico presente cu despues a presta huramentacion dilanti minister Dowers.
Shoco Polis lo bai ta presente hunto cu Cuerpo Policial na actividadnan, pa e educa y motiva hobennan pa no solamente bira polis, pero tambe pa haya respet y comprencion pa trabou di polis.


text:
Oranjestad – Hopi biaha nos ta puntra nos mes ta kiko ta pasando realmente aki na Aruba.
politiconan Arubano na hopi ocacion ta trece nan critica adilanti y ta bisa cu ta nan semper tin razon.
Mientas cu di otro banda di un otro color politico ta bisa no ta nos tin razon.
Aki nos ta mira cu bienestar personal y di partido semper ta bin na prome lugar.
masha poco biaha bo ta mira politiconan ta bin dilanti y trese solucionan cu berdaderamente ta pone un pueblo sintie bon cu desicionnan politico cu ta hasi cambio den e comunidad.
cuanto tempo Aruba ta spera pa mira homber y muhernan cu saber politico pa cambia e situacion aki y hasie algo mas mehor pa un y tur.
Si nos pone bon atencion den pasado nos por corda den decada di 90 dos partido politico Arubano kier a forma gobierno pero pa capricho di uno esaki no a tuma lugar y te cu awe a keda un pensamento cu esaki no por.
Awe den siglo 21 na aña 2020 tur gritonan ta sali cu mester tin un union entre e dos partidonan grandi pa Aruba sigi den un bon rumbo.
Pero e pregunta ta sinta awor kiko pa kere!!.
E pensamento riba su mes no ta malo,pero kiko ta pasa ja den pasado esaki a wordo
daña y e confiansa no tey mas,e miedo pa un biaha mas faya otro ta keda existie.
Hopi biaha mi persona como Persona den media ta conversa cu hopi persona y nan ta bisami cu nan confiansa ta birando poco pa e politiconan den actualidad,nan deseo ta di cu Aruba ta jega e momento cu nos politiconan cuminsa pensa riba su pueblo y no riba poder di partido y ta escoge pa domina un pueblo y probecha di su rikesa.
Proximo aña ta e aña di elleccion ban mira con pueblo lo vota y kiko ta e cambionan cu lo bin.
Den actualidad nos ta sperando cu e pandemia aki di Corona Virus yega su fin y cu Aruba por bay un biaha mas den su rutina di bida manera semper ja conoci.
Finalisando ta spera cu cada un di nos como habitante di e gran pais pone un poco di nos amor nos inteligencia y saber y juda e pais aki sigi dilanti y pone un biaha mas unda e tabata y kisas mehor..
Aruba bo ta un isla bendicion y nos lo sigi keda bendiciona…
Aruba lo bira un biaha mas e isla den Caribe mas gusta y mas bishita.


text:
Diadomingo mainta a drenta informe di un caso poco peculiar unda polis mester a bay cu urgencia na noordkant prome cu yega Natural Bridge, mesora a dirigi e patruya na e sitio. Na yegada di e patruya a bin compronde cu 2 persona masculino cu kier a bay pasa un rato dushi, amoroso y sexual cu un ser femenino a ser stroba pa polis na nan yegada. Ey cos a fria y a daña e ambiente segun esnan cu kier a bay pasa dushi. Polis mesora a nota e plachi number di auto y a controla e documentonan di e auto cual no tabata na ordo ya caba e hombernan a keda frega y desaounta cu a kita e auto for di nan y a stroba nan ademas di bay pasa un rato erotico tambe ora cu a kita e muher habla español cu tambe kier a gosa un rato cu double shot. Ora polis a pidi e dama documento y permiso e no por a mustra esakinan y tabata bira agressivo e incooperativo cu mester a boei e pa hib’e warda di polis mientras a confisca e auto cu no tabata tin su papelnan na ordo.
4 thoughts on “Polis a stroba 2 homber prepara un sandwich sexual cu un muher na un rancho na noordkant y a laga nan na pia…..”
-
Awor si ta saca potret na grandi di e senjora i e meneernan…. pero ora tin pedofiel si ta pensa riba ectica di periodismo, no?
-
Hopi falti respet pa saka cara y auto di e persona nan ki!! Hopi berguensa e page ki kester tin !! Mane laga hende biba y stop di hacie tur cos noticia!!
-
This article is poorly written. Why does the author feel the need to include so many unnecessary details. This reads like a middle school gossip column, a satire piece on The Onion, or some fan-fiction erotica.
Frankly, including subjective details about the people involved just makes the author come across like a pervert.
Do better.
-
Pa kiko no a hala nan atenshon y despues core cu nan??? Kiko ta e delito cu nan a comete. Si e senjora ta ilegal muy probable lo ta pasobra e no por bai su pais pasobra frontera ta sera. Den cua ley ta para cu ta polis mester bisa un dama cu ken e por hasi sex, cu ken no y cu cuanto. Segun mi nan no tawata hasie publicamente ni tampoco nan tawata maltratando e dama pa tin sex cu ne. Tambe ta dicon e reportero a jega asina lihe na e lugar ei, por casualidad e tin un radio di polis?? E accion aki ta bai causa mas danjo cu hopi di nos ta kere.


text:
ORANJESTAD — Tripartite entre parlamentonan di Aruba, Corsou y St. Maarten a termina awe cu dos resolucion y un lista di 8 acuerdo.
E mensahe tabata cla: Aruba, Corsou y St. Maarten kier traha hunto mas intensivamente riba diferente tereno.
Miembronan di comission Rene Herdé y Elmer Wilsoe na palabra
‘Wetgevingsacademie’
E prome resolucion ta trata institucion di un asina yama ‘Wetgevingsacademie’, den cual lo bay educa huristanan legislativo. Tur tres pais ta haya cu mester tin un institucion local cu por produci tipo di huristanan aki cu ta specialisa den necesidadnan specifico di cada pais. E idea ta awo pa trece mocionnan na e diferente ministernan encarga cu Educacion na unda ta urgi pa pone e diferente universidadnan na e paisnan desaroya un curriculum conhuntamente.
Unicef
Di dos resolucion ta trata riba e rapport cu Unicef a publica aña pasa riba situacion di mucha y hobennan na Aruba, Corsou y St. Maarten. E delegacionnan a dicidi pa conhuntamente formula puntonan di salida pa asina por cumpli cu e recomendacionnan di e rapport. Idea ta pa entre otro duna mas sosten na famianan den lantamento di nan yiu, traha mas activo hunto cu stakeholders y bin cu mas campaña di conscientisacion pa loke ta respet pa derechonan di mucha.
Casonan di impuesto
Aruba, Corsou y St. Maarten tambe a palabra cu Aruba lo bay manda e dos otro paisnan su concepto di ley riba apelacion den casonan huridico di impuesto. E idea ta pa Corsou y St. Maarten traha nan propio version di dje, pero cen concordancia cu e ley di Aruba. Registro di testament di tur tres pais te dia di awe ta na Corsou. E parlamentonan di e tres paisnan lo bay consulta cu nan respectivo ministernan di Finanzas ariba posibilidad di institui un propio registro. Mientras tanto Corsou ta bay percura pa den dos pa tres luna tin suficiente personal na e registro eynan.
Aruba y Corsou ta bay tene un bipartite pa yega nan un acuerdo di comercio liber. Na prome instante esaki lo bay encera mercancia. Mas laat e acuerdo lo por wordo amplia cu entre otro servicionan. E ora St. Maarten lo por wordo inclui den e acuerdo, ya cu pa mercancia nan no tin impuesto di importacion. Pero prome cu por yega na un acuerdo di mercado liber, mester institui bek e asina yama Ministeriële Samenwerkingsraad (MSR), cu a wordo disolvi riba 10-10-10. Un grupo di trabou a wordo institui pa percura cu e plan aki progresa y tin un MSR atrobe.
Cooperacion economico
Un grupo di trabou tambe a wordo institui pa mira unda e tres paisnan por amplia nan cooperacion economico, specificamente riba entre otro trafico aereo y riba laman, negociacionnan riba acuerdonan di comercio y impuesto y un posicion mas prominente den missionnan economico di Hulanda. Tambe a institui in grupo di trabou pa wak si e Weganan di Reino lo por bin bek. Finalmente a papia riba facilitacion di biahamento entre e paisnan. Ainda tin obstaculonan innecesario manera e asina yama papel di Aduana cu mester yena den avion y mester warda pa e biahe bek. Paisnan a acorda pa inventarisa e problemanan y bin cu posibel solucionnan pa e proximo reunion interparlamentario (IPKO) na juni venidero.
Autor: Ariën Rasmijn


text:
ORANJESTAD – Ta trahando riba un plan nobo di desaroyo espasial (ROP) pa ekipá Aruba. Pero un sala yen di empresario ayera a ekspresá malkontentu i preokupashon. “Mester para e kos aki awor”, un empresario emoshoná ta grita.
“Ku e ROP bieu hopi kos a bai malu kaba i pasobra nunka no a introdusí ROPV (plannan di destinashon, red.) e derechinan di siudadano no ta protehá. Nunka no a kompensá daño. Kon lo esaki bai serka daño nobo?”, arkitekto Bert Kampsteeg ta puntra. E mes a pone dos studiante traha ariba pa registrá tur kos.
“E ROP nobo ta sigui e bieu, pero awor nan ta usa otro koló pa e zonanan. Ke men ta kon ta hasi kompará e plannan ku otro? Kaminda ami ta biba segun e plan bieu lo tabata un área di silensio. Pero nan ta traha apartamento pa Airbnb manera ta nada”, empresario Leo Henriquez ta bisa.
‘Gobièrnu no ta aktua’- leyenda di natashon Roly Bisslik tokante destrukshon di e mangelnan
E plan di desaroyo nobo ta parti e isla den 14 zona i e fókùs ta ta riba ekipashon duradero. Pero e krítika ta fuerte. “Gobièrnu nunka no a tene su mes na e plan i asta a duna pèrmit pa konstruí hotèl den e área di naturalesa”, un empresario ku ta haña hopi sosten di públiko ta bisa. “Turismo semper ta haña preferensia.”
“Bo no por promové biodiversidat i peskeria pareu”, leyenda di natashon Roly Bisslik ta remarká. “Nos mangelnan ta protehá pero ketu bai ta keda destruí nan i gobièrnu no ta aktua. E gutu protehá ta esensial pa e santu blanku di playa. Tin un mucha hòmber ku hopi bia ku orguyo ta mustra riba Facebook kuantu el a kue. I gobièrnu no ta hasi nada.”
Mas empresario ta kritiká e falta di mantenshon aki: “Pakiko un plan nobo si gobièrnu no por ni mantené esun bieu?”, segun empresario Jaap Beaujon
Clifford Rosa di fundashon di bario Rancho ta bisa ku e plan tampoko no ta protehá e lugánan arkeológiko i históriko sufisientemente. “Ademas, awor ku e tankinan di zeta i e kònteinernan den haf (Oranjestad, red.) a bai, despues di trinta aña nos por mira laman atrobe. Pero e outoridat di haf por desaroyá e tereno aki komersialmente atrobe i ke hasi esei ku edifisio haltu di shete, ocho piso.”
Kompensashon
Durante e enkuentro ta resultá ku gobièrnu te awe no ta kumpli ku nan promesa tur ora pa kompensá esnan ku a kai víktima na e promé ROP di 2009. Ta trata di empresario ku a pèrdè entrada i siudadano ku pa motibu di kambio di e destinashon, a mira e balor di nan tereno baha. Gobièrnu lo a lanta un fondo di kompensashon pero esaki no a pasa. Ainda tin hopi kaso den korte ta kana.
“Ora e parke di naturalesa Arikok a bini, gobièrnu a haña plaka pa kompensá e doñonan di tereno. Esaki no a sosodé nunka, unda e sèn ei a keda?”, un representante di un kantidat di e doñonan di tereno ei ta bisa. Pa por konstruí e parke di naturalesa, e tempu ei Aruba a haña plaka di Union Oropeo.
E djabièrnè aki ta e deadline pa tur hende pa entregá nan reakshon (opinion). Segun e minister responsabel Otmar Oduber awe meinta kaba 60 a drenta i e organisashon di naturalesa ABC por ehèmpel a entregá un reakshon di 300 página.


text:
Habitantenan di Coba Lodo contento cu caminda asfalta
Lider di partido POR y parlamentario, Alan Howell a hayavarios yamada di habitantenan di Coba Lodo. Esaki tin di habercu por fin nan soño di hopi aña a bira un realidad. E parlamentario a bishita e bario varios biaha riba peticion dihabitantenan cu e peticion pa yuda nan bario haya asfalt. Howell a keda pusha y haci peticion varios biaha na e ministernanconcerni y awe esaki finalmente a bira un realidad. “Un dankispecial na DOW pa cumpli cu e soño di nos hendenan. E bario a keda zuiver”, Alan Howell a conclui.


text:
KRALENDIJK – Fundashon Mariadal ta informá pueblo di Boneiru ku su entrada prinsipal lo bai ta ofisialmente aksesibel for di djabièrnè 25 di òktober parti atardi.
Djabièrnè 25 di òktober e Bali di resepshon ku aktualmente ta situá na e entrada temporal, lo regresá bek na e entrada prinsipal. E mudansa aki lo tuma lugá durante oranan di mainta. Den ora nan di atardi e poliklinika tambe lo muda pa su alokashon nobo den Fundashon Mariadal. Despues ku e mudansa aki tuma lugá, e entrada temporal lo no ta aksesibel mas. Ta pidi publiko pa tene kuenta ku esaki.
Fundashon Mariadal ta pidi su diskulpa pa e inkumbinensia ku esaki por trese kuné.


text:
ORANJESTAD, Aruba: Garage Cordia a haci entrega di yabi di e auto nobo, esta un Lexus NX300, na AIB Bank N.V. Director adhunto di AIB Bank N.V., Jasmine Simon, tabata contento di ricibi e auto cu tanto nan tabata warda riba dje. Garage Cordia a entrega e prome NX300 Lexus, cu pa algun aña caba tabata purba di haya esaki pa Aruba.
E modelo aki ta uno hopi gusta rond di mundo, asina CEO di Garage Cordia, Danilo Werleman a expresa. Pa por a trece e auto aki Aruba, a tuma su tempo pasobra Lexus kier pa trece e autonan na e momento corecto den mercado.
Entrega di auto na Jasmine Simon a bay hopi bon, kende un biaha mas a pone su confiansa den Lexus y e ta prome persona cu a ricibi e model di auto aki den henter Caribe! E auto aki ta Hybrid y esaki ta loke Toyota Lexus ta kere den dje. E Lexus ta un auto cu no unicamente ta luho, pero e tin calidad y ta duradero. Pero pa un consumido, e auto aki ta hopi mas economico den su uzo.
Mester a bestel e model di e Lexus aki, pasobra aki na Aruba no tin e y awo AIB N.V. ta esun cu lo core cu e model aki na Aruba. “Mi ta contento cu awor el a yega y mi por a logra cambia e auto”, Jasmine Simon a comenta. E Lexus aki ta mas grandi y mas bunita y esaki a pone cu Jasmine Simon ta mas contento atrobe cu su auto. E auto anterior ta un Lexus cual pa basta tempo e ta famia di e model aki. E ta haya cu e calidad di Lexus ta bon, e ta representativo, e auto ta mustra nechi unda cu bay.
A funda Garage Cordia Aruba na Juli 1965 ora cu a bestel e prome 12 autonan di marca Toyota pa nos isla. Awendia, despues di mas cu 50 aña, keto bay e compania tin e record di a bende mas auto den historia di nos pais, tanto como agencia como tambe e marca Toyota. Nan ta conoci specialmente pa e bon calidad di e autonan, pero sin lubida cu nan ta e unico cu tin un surtido grandi di piesa pa drecha of ora di “service” e vehiculonan.


text:
Desaroyo Teritorial di Aruba 2019 (ROP 2019)
Riba 15 di januari 2019 a publica un concepto pa un Plan pa Desaroyo Teritorial di Aruba nobo. Te cu 15 di maart 2019 a brinda oportunidad pa entrega punto di bista (zienswijze). E concepto a wordo ahusta y contestacion riba tur punto di bista cu a entrega a keda incorpora den e Nota riba Punto di Bista (Nota Zienswijzen). Por medio di Decreto Nacional no. 1 di 17 di juli 2019 e Plan pa Desaroyo Teritorial di Aruba 2019 (ROP 2019) a keda ratifica.
Por download y tambe tuma nota di forma digital di e ROP 2019, e mapa, e Decreto Nacional no. 1 di 17 di juli 2019, e splicacion riba ROP 2019, e Nota riba Punto di Bista y un mapa di structura ecologico principal:
- ROP 2019
- Mapa ROP 2019
- Decreto Nacional no. 1 di 17 di juli 2019
- Splicacion riba ROP 2019
- Nota riba Punto di Bista
- Mapa di structura ecologico principal
Por tuma nota di ROP 2019 na oficina di Departmento di Infrastructura y Planificacion (DIP) tambe.
Siguientemente por haya informacion relaciona cu e prome ROP (bieu).
E ROP (Plan di desaroyo teritorial) ta sirbi pa duna forma na un ordenacion teritorial di e teritorio Arubano. E ta sirbi como un guia ora di tuma decision tocante tipo di vivienda, medio ambiente, trafico, zona comercial y conservacion di naturalesa. E documento ta hopi importante ya cu e ta determina futuro di e teritorio di Aruba.
Pa realisa e diseño aki pa desaroyo di teritorio ta involucra tur stakeholder (grupo interesa) di gobierno como tambe di sector priva (NGO, negoshi y institutonan) como tambe ciudadano.
ROP ta un documento basa riba Landsverordening ruimtelijke ontwikkeling /, y den e documento aki lo sigui referi na dje como LRO. LRO ta un “raamwet”: den dje ta describi cual instrumentonan legal mester uza pa por yega na un sistema ordena di legislacion pa desaroyo teritorial
Un instrumento importante di LRO ta e Plan di desaroyo teritorial (ROP)
E ROP ta contene:
- Un descripcion di e desaroyo mas desea pa e teritorio di Aruba den liñanan grandi y unda cu ta necesario e fasenan den cual e desaroyo por of mester keda ehecuta (Ruimtelijk ontwikkelingsplan planbeschrijving).
- Un of mas mapa cu e descripcion corespondiente, unda mas tanto cu ta posibel ta ilustra e desaroyo aki (ROP atlas).
- E ROP tin un splicacion cu ta inclui entre otro (Ruimtelijk ontwikkelingsplan plantoelichting):
- ideanan cu ta forma e base di e plan;
- resultado di investigacion;
- rapport tocante puntonan di bista entrega y e conseho di Raad Ruimtelijk Ontwikkeling (RRO
Tambe a publica e rapport Rapportage Maatschappelijke haalbaarheid como un documento independiente. E rapport ta traha den tres parti:
- un nota di punto di bista;
- tratamento di conseho di e Raad (publica independiente, pero toch poni como anexo;
- proposicionnan pa ahusta e plan for di “mas punto di bista”.
Enfoke di tres capa
E ROP ta ilustra e situacion actual cu un enfoke di tres capa: e efecto di interaccion entre uzo di teritorio y subsuela natural, e conexion den e rednan y e actividadnan social den e capa di ocupacion.
Capa di suela
E capa di suela of fondo ta e sistema di relacion y bibo entre awa, suela y bida cu por haya den dje. Den suela tin un archief historico cu ta carga identidad di e paisahe.
Si mira den pasado y premira futuro, por bisa cu e situacion fisico di Aruba a determina e desaroyonan te cu awor y tambe lo determina esakinan den futuro.
Loke ta caracterisa e fondo ta e desaroyo slow di procesonan compara cu e procesonan den e capa di red y e capa di ocupacion, Esaki nifica cu e “daño” na e capa inferior tin biaha ta irecuperabel of ta tuma hopi tempo pa recupera. Esaki ta conta tambe pa diferente luga unda ta coba y ta tira sushi den forma ilegal (landfill).
Pa e suela cu ta carga e identidad panoramico, e maneho ta dirigi pa reduci gradualmente explotacion cu ta desbalansa e suela.
Capa di red
Den e capa di red e maneho ta dirigi riba un miho funcionamento di e red di caretera como sistema di conexionnan principal y pa construi e conexionnan cu falta. Un trabou grandi ta realisacion di ringweg 2 y 3, cu lo mester alivia e peso di trafico den bisindario di Oranjestad. Tambe den e conexion di Oranjestad-San Nicolas mester haci e inversionnan necesario.
Pa demas red e tarea mas dificil ta mudamento di terminal di container actual pa Barcadera y e desaroyo nobo di e compleho di haf na Playa.
Pa medio di e red por stimula of para cierto desaroyonan. Asina e capacidad y suministro di WEB y ELMAR, cu mester cumpli cu e necesidad pa awa potabel y electricidad, por ehempel, parcialmente ta wordo influencia pa e grandura di e sociedad di Aruba. Procesonan di e red fisico ta bay mas lihe cu esun di e capa di suela, pero mas slow cu esun di e capa di ocupacion. Pa siglonan caba camindanan hopi biaha tin un influencia structural riba ocupacion.
Suministro di utilidad ta un parti integral di e capa di red y ta existi di suministro di coriente, infrastructura pa purificacion di awa sushi, infrastructura pa telefon, telecomunicacion y ICT. Acceso na suministro di utilidad ta un condicion esencial pa por biba na Aruba .
Den splicacion di ROP (lesa A.3.5) ta describi mas aleu e red pa e.o. companianan di utilidad (awa, coriente y otro)
Capa di ocupacion
Capa di ocupacion ta caracterisa pa aeranan urbano fragmenta. Construccion teritorial den pleki pleki extenso (nevelvlekken), di un parti ta bin door di uzo demasiado di auto priva y di otro parti door di otorga tereno publico rond di terenonan propiedad priva.
Scarsedad di tereno cu por otorga ta sigui crece. Ta pesey ta pone e acento awo riba uzo intensivo di espacio: construccion den un densidad mas halto y yenamento di espacio habri cu tin ainda den area urbano. Basa riba e señalnan di comunidad e encargo a schuif “di mas pa miho".
Ta necesario tambe pa proteha parti di teritorio y districto cu tin un nificacion grandi pa Aruba. Nan ta e areanan vital pa diversidad, ambiente di biba, identidad y calidad di naturalesa. Pero no ta trata solamente di naturalesa valioso of aera rural extraordinario. Tambe den area economico cu ta vital mester proteha flexibilidad y reserva dirigi riba futuro.
Den Capitulo 2 di Ruimtelijk ontwikkelingsplan beschrijving ta splica e enfoke aki ampliamente.
Uni y Concentra
Pa loke ta trata teritorio ta sigui e principio di "Uni y concentra". E guia ta:
- concentra construccion mas tanto denter di e structura urbano actual
- concentra facilidadnan mas tanto den e centro di e nucleonan di ciudad;
- ubica facilidadnan na un luga adecua: facilidad na alcanse di tur hende den y rond di Oranjestad, cuido regional den centro San Nicolas, Noord y posiblemente Sta. Cruz tambe;
- desaroya funcionamento di transporte (publico) den e structura principal aki di e sistema di urbanisacion.
Aplicacion di e principionan aki tin un cantidad di beneficio:
- Construccion riba tereno bashi ta mehora coherencia den vecindario, desorden ta bira menos y seguridad ta aumenta.
- Pa construi den areanan denso (cu ya tin basta construccion caba) e necesidad pa caminda nobo, pasamento di kabel y tubería lo ta menos. Esaki ta scapa gasto y ta uza e infrastructura existente mas eficiente;
- Construcion di vivienda banda di otro ta haci facilidad den vecindario mas necesario. Door di concentra construccion por preveni cu ta afecta area di naturalesa.
- Pa e ciudadano ta existi mas claridad na unda por haya kico, si e tiendanan ta miho concentra den centronan di haci compras. Esaki lo haci diferencia ya cu no mester busca facilidadnan cu ta plama tur caminda riba e isla.


text:
Un persona ku Iglesia ta rekonosé di a ser inspirá pa Dios, a bisa: “Ma ser mustrá ku prensa ta poderoso pa bon òf pa malu. E agensia aki por alkansá i influensiá e mente públiko manera ningun otro medio lo por. Prensa, kontrolá pa hende ku ta santifiká na Dios, por realmente ser un poder pa bon den hiba hende na e konosementu di e bèrdat.” (Colporteur Ministry, 149). Durante e último seis (6) añanan aki, Iglesia den Karibe Hulandes, a hasi un esfuerso grandi pa apliká e idea di uza prensa pa bon den regalá e komunidat di Aruba, Bonaire i Curaçao bukinan chikitu ku mensahe di speransa.
Na aña 2012 Iglesia a distribuí 50.000 ehemplar di e obra titulá E Gran Speransa. Na 2015, a parti 112.175 ehemplar di Salú i Speransa riba islanan ABC i na Hulanda. Na 2017, nos a distribuí 67.575 di Speransa Pèrdí, Speransa Rekobrá. E aña aki 56.150 ehemplar di Poder di Speransa. Nos a tuma nota di e echo ku e kantidat, e aña aki, a resultá di tabata poko pasobra vários petishon pa mas buki no por a keda satisfasé. E proyekshon pa otro aña ta un total di 59.000 ehemplar di Speransa pa e Famia di Awe.
Na tur, durante e kuater añanan menshoná ariba, nos a distribuí 285.900 piesa di literatura di speransa na un total di mas o ménos 100.000 kas plamá riba e islanan di Aruba, Bonaire i Curaçao. No ta bai pa e kantidat di buki distribuí, nos ta hasiendo un simpel ehersisio estadístiko ku ta ignorá e efisiensia real di nos distribushon di e bukinan. Ohalá nos por a distribuí di tal manera ku kada kas di famia por risibí por lo ménos un ehemplar di e mensahe di speransa. E impakto spiritual, te asina leu, i e historianan ku e impakto ta generá, i ta yega bèk na nos orea, ta duna gran satisfakshon i alegria.
Danki na kada miembro di iglesia ku a invertí su rekurso den e proyekto aki. Danki spesial na e atministrashon di Iglesia i pastornan na Aruba, Bonaire i Curaçao pa e esfuerso i kordinashon di e distribushon di e bukinan pa nan yega den e diferente kasnan. Gratitut ta bai pa e direktornan di publikashon riba kada isla pa promoshon i kordinashon ku e lidernan lokal.
Pa mayor alkanse, i mayor impakto spiritual, nos kier invitá bo pa “download” e aplikashon ku yama “Sharing Hope:” http://www.sharinghope.com/# kaminda por haña akseso na e bukinan menshoná den un forma digital pa nos lesa i kompartí ku otro persona. Di e forma aki nos por sigui plama mensahe disperansa ounke ku e buki físiko por ta skars. – Maranata!


text:
Medidanan
E siguiente medidanan ta apliká na Boneiru pa garantisá ku e vírùs di corona no ta plama.
A inkluí tenementu di distansia i kumplimentu ku medidanan di higiena den espasio públiko den Ordenansa di Emergensia.
Prevení COVID-19
Distansia
Keda na un distansia di aloménos 1,5m di otro hende.
Evitá aglomerashon
Prevení forma grupo grandi di hende.
Laba man
Laba bo man bon durante 20 sekònde ku awa i habon.
No mishi
No mishi ku wowo, nanish òf boka. Via e lugánan akí bo ta pega ku e malesa.
Kubri
Tapa bo boka i nanishi ora bo ta tosa òf nister ku un lensu di papel òf e doblá di bo èlebog.
Bo tin keho?
Keda kas i yama 0800-0800 (grátis)


text:
Diasabra anochi a presenta un grupo di alrededor di 8 persona na Parlamento net unda cu Richi Danies ta hibando su protesta y ta manifesta, e grupo a yega mencionando nomber di 2 persona cu ni sikiera ta eynan y a start un intercambio di palabra unda cu un momento dado un botter a ser manda unda esaki a dal y destrui spart glas cu a bay herida 2 mucha chikito. Un pleitamento cu bringamento a start y a yama polis algun persona a core bay pero polis a logra detene 2 persona cu a bini na e sitio y causa problema.
0 thoughts on “Grupo a bay busca problema cerca manifestantenan na Parlamento y a manda botter herida 2 mucha!”
-
Mihor nn buska esún ku a tira e botter y kaba kuné pasó esey sí nó ta bon !!!


text:
Polis ta alertá pa falsifikashon di plachi di number.
KOMUNIKADO DI PRENSA 135 / 2020
1 aprel 2020
Polis ta alertá pa falsifikashon di plachi di number.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Polis a tuma nota di un video riba retnan sosial, ku ta ofrese públiko plachinan di
number pa hür, di manera ku por despistá polis i move riba kaya, siendo ku e
vehíkulo ku su plachi di number original no por kore riba kaya riba e dia en kestion.
Polis ta investigando e kaso aki.
Nos ke alertá tur siudadano, pa no kai den e trampa aki i hasi boso mes kulpabel na
echonan kastigabel manera falsifikashon, kumpramentu of hürmentu di artíkulonan
hortá ets.
Esaki por trese hopi implikashon inesesario pa bo.
Laga nos sigui reglanan i instrukshonnan di gobièrnu, ku ta na benefisio di henter
komunidat.


text:
Enseñansa superior i siensia
Riba e islanan di Hulanda Karibense no tin universidat òf akademia pa motibu di nan eskala chikitu. Studiantenan prosedente di Hulanda Karibense ta dependé pa enseñansa mas haltu, pues di un instituto den region òf na otro kaminda pafó di nan propio isla. E sukursal di LOFO na Boneiru, pa formashon lokalmente di dosentenan, ta un eksepshon riba esaki. Den e region Hulandes Karibense, un parti di e alumnonan ta sigui ku un estudio superior na University of Curaçao (UoC), University of Aruba òf University of St. Martin (USM).
For di 2020, skolnan a uni tur skol i instituto di formashon di maestro riba e islanan abou Kòrsou, Aruba i Boneiru den e konsepto di Kibrahacha pa huntu forma maestronan.
Riba tereno di siensia tin na Sint Eustatius e sentro di konosementu Caribbean Netherlands Science Institute (CNSI).


text:
Nan lo haci tur posibel pa mantene nan titulo di campeon!
ORANJESTAD, Aruba: E campeonato 2017-2018 di futbol di division honor ta bay cuminsa y pa cu esaki e team campeon di e campeonato 2016-2017, esta Deportivo Nacional, ta preparando fuerte unda ta buscando pa mantene nan titulo di campeon. Despues di a lucha fuerte pa por a yega final y bira campeon, e team a disfruta di esaki den compania di nan famia, cu nan medaya y trofeo individual na nan cas. Awo tur cos ta cuminsa di nobo pasobra tur team tin 0 punto.
Director Tecnico di Deportivo Nacional, Dreyer Bracho, sa cu nan lo mester traha duro pa por logra cosnan grandi e aña aki. E director tecnico sa cu nan ta bayendo bon y tambe cu nan mester lucha pa yega leu. Manera tur aña tin cambionan den teamnan di futbol y pa Deportivo Nacional esaki ta cu nan a perde 4 hungado. Un di e hungadonan a regresa su pais, mientras cu e otro 3 a bay. E team a desea nan hopi exito.
E prome wega di e campeonato ta diabierna 13 di october pero Deportivo Nacional lo hunga pa prome bes diasabra otro siman. Nan ta entrenando caba enfocando 100% contra Riverplate ya cu esey lo mester ta nan prome 3 puntonan. Nan ta preparando nan mes y pa otro siman lo ta cla pa Riverplate.
Deportivo Nacional a desea tur coach y team exito, pero tambe pa nan purba di tin un campeonato yena di futbol pasobra esey ta loke e publico ta disfruta. Nan ta invita pueblo di Aruba pa disfruta di futbol ya cu esaki ta un bon momento pa pasa den famia y pa hiba e muchanan pa mira e futbol local y apoya e futbol local.
A funda Deportivo Nacional dia 15 di Maart 1970 y desde e tempo ey a haci historia den e deporte rey di futbol. Nan ta profila den tur liga di futbol, manera ta division mini baby, baby, Lifida A, Lifida B, Mayor, Junioren y Division Honor. Tambe nan ta den e liga veterano 35, 40 y 50. Mas o menos 200 futbolista ta hunga pa Deportivo Nacional den tur division incluyendo e muchanan cu ta hunga den Lifida. Desde fin di aña 2015 a inaugura nan veld di bala nobo situa na Alto Vista.
Presidente di Nacional/Coca Cola ta Silo Brete y nan coach ta Dreyer Bracho. E ekipo a titula campeon di futbol division di honor 2016-2017 despues di exactamente 10 aña cu nan tabatin e trofeo ey na nan sede. Den nan trayectorio a titula 5 biaha campeon y 4 biaha sub campeon. Deportivo Nacional ta conta cu sosten di su sponsor “Coca Cola” di Tropical Bottling Company.


text:
Despues di 34 aña – y un monton di lesionnan cu ta varia di grave te na cosmetico – e luchador di 2.08 meter di estatura ayera finalmente a retira for di lucha libre. Pero, e lo bolbe resusita?
No tin un solo dia cu algo no ta haci dolor. “Mi tin metal den mi heupnan, mi lo cana manca pa semper; mi cabes no por draai ful normal mas manera antes.” Un diagnostico medico no ta necesario. Desde cu ela drenta e arena di lucha libre 34 aña pasa, e curpa di e homber aki di 55 aña a wanta un cantidad increibel di abuso. Mark Calaway – conoci como ‘the Undertaker’ – a pasa su carera ta choca y golpia su contrincantenan. Desde su debut den WWE (antes WWF) na november 1990, ela bira e luchador cu a wanta mas largo den e mundo di lucha libre.
E prijs cu ela paga pa keda den e arena asina largo, ta hopi halto. “E ta hopi trabou, fisicamente,” e ta bisa. “E curpa humano no ta traha pa haci locual nos ta haci tur anochi. E mester a somete su mes na 17 operacion pa diferente lesionnan. Un dia su rudianan lo mester wordo remplasa. “Mi no ta bisa esaki pa gana simpatia,” el a agrega. “Ami a escohe mi caminda y mi no lo a cambie, ni sikiera pa motibo di tur e metal cu mi tin den mi curpa awendia.”
“Tin biaha ta dificil,” e ta bisa. “Tin un bashi cu ta keda atras. Pero esaki na su turno ta wordo yena cu e tempo extra cu mi tin pa mi casa y mi yiu muher. Mi por bai wak e na competencia di tennis, coremento di cabai, y mi por tey na pa e cumpleaños y aniversarionan. Mi a sacrifica tur cos pa mi por tin e bida ey, y awor mi no ta hacie mas.”
Pa Calaway, e despedida tawata evidentemente emocional. “E ora a yega pa laga the Undertaker descansa na paz,” el a bisa solemnemente. Despues ela keda para cu su cabes baha, den silencio, mientras e sonidonan di e publico tawata resona. Despues di su ultimo salida for di e cancha, el a hisa su mokete triunfantemente den aire y a desaparece.
“Mi ta kere cu loual mi lo falta mas hopi ta e sentimiento cu mi tawata haya ora mi tawata drenta y ora mi tawata sali,” Calaway a bisa. “No obstante con mi tawata sinti fisicamente, ora e lusnan tawata paga y e musica tawata subi, mi fansnan tawata kita tur mi dolornan. Bo ta sinti nan aprecio, esaki ta dunabo e…e ta manera un druga, realmente den e sentido ey e ta gañabo. Tur e lesionnan ainda tey, pero mi no por contabo cuanto biaha, canando bai den e cancha, mi a pensa cu mi lo por haci esaki pa semper.”
No tin duda, cu e despedida di ayera nochi tin tur e elementonan di un salida permanente. Un monton di mensahe for di estreyanan grandi den e mundo di lucha libre y pafo, pero ainda ta insigur si cualkier hende, incluyendo Calaway mes, ta sigur cu esaki tawata e ultimo biaha, mirando su historia di resureccion.
The Undertaker (WWE): ‘E curpa humano no ta traha pa haci locual nos ta haci cune.’
Despues di 34 aña – y un monton di lesionnan cu ta varia di grave te na cosmetico – e luchador di 2.08 meter di estatura ayera finalmente a retira for di lucha libre. Pero, e lo bolbe resusita?